qundao/data-zh-poetry huggingface dataset:
好事近
作者：趙彥端
朝代：宋

尋得一枝春，驚動小園花月。把酒放歌添燭，看連林爭發。從今日日有花開，野水釀春碧。舊日愛閒陶令，作江南狂客。
好事近
作者：趙彥端
朝代：宋

日日念江東，何有舊人重說。二妙一時相遇，怪尊前頭白。山城無物為君歡，薄酒待寒月。草草數歌休笑，似主人衰拙。
好事近
作者：趙彥端
朝代：宋

朱戶閉東風，春在小紅纖雪。門外未寒猶暖，怪有花堪折。梨花菊蕊不相饒，嬌黃帶輕白。莫厭醉歌相惱，是中原鄉客。
好事近
作者：趙彥端
朝代：宋

草草復匆匆，相見也還相憶。記取夢魂詩思，似水光山色。清音堂下一扁舟，誰主又誰客。休厭一杯相勸，看梅梢將白。
好事近
作者：趙彥端
朝代：宋

風露入新亭，看盡楚天秋色。行到暮霞明處，有金華仙刻。孤城喬木墮荒涼，白雲帶溪碧。喚取小舟同醉，話江湖歸日。
小重山
作者：趙彥端
朝代：宋

春日歸來如許長。不知償此意，幾何觴。老人臨酒興猶狂。溪山主，終不道山王。一雨罷耕桑。平生歡喜處，是吾鄉。與君花底共風光。春莫笑，花不似人香。
崇安道中
作者：趙彥端
朝代：宋

風柳疎無力，秋花冷不香。
客請隨去燕，凉思起啼螿。
地入閩山隘，天連越樹長。
年年擣衣石，爲爾感征裳。
崑山呂正之三男子連中神童科蓋奇事也建康嚴別駕爲之賦詩某因次其韻
作者：趙彥端
朝代：宋

疇昔從公杖屨閒，風乎嬉舞水雲閒。
千言自我一聞悟，十駕從渠九折艱。
蚤歲道山應徧住，他年畫戟許誰攀。
何詞可贈張童子，莫忘楊公陽翟山。
思佳客令·思佳客
作者：趙彥端
朝代：宋

天似水。秋到芙蓉如亂綺。芙蓉意與黃花倚。歷歷黃花矜酒美。清露委。山間有個閒人喜。
惜分飛
作者：趙彥端
朝代：宋

相與十年親且舊。一笑天涯攜手。霜際寒雲逗。去年情味君思否。遠水無情冰不就。好在尊前眉岫。腸斷東南秀。淡煙疏月梅時候。
憶少年
作者：趙彥端
朝代：宋

逢春如酒，逢花如露，逢人如玉。東風送寒去，蔚溫溫香縠。海上三山元似粟。試招來、共藏金屋。與君醉千歲，看人間新綠。
月中桂
作者：趙彥端
朝代：宋

露醑無情，送長歌未終，已醉離別。何如暮雨，釀一襟涼潤，來留佳客。好山侵座碧。勝作夜、疏星淡月。君欲翩然去，人間底許，員嶠問帆席。詩情酒病非疇昔。賴親朋對影，且慰良夕。風流雨散，定幾回腸斷，能禁頭白。為君煩素手，薦碧藕、輕絲細雪。去去江南路，猶應水雲秋共色。
朝中措
作者：趙彥端
朝代：宋

山礬風味更梨花。清白競春華。試問西園清夜，何如山崦人家。楚東千嶂，吳江一棹，雲路非賒。惟有相思兩地，可憐淡月朝霞。
朝中措
作者：趙彥端
朝代：宋

幾枝筇竹半煙雲。鐘鼓醉中聞。千點好山餘思，一灣流水能分。多情皓月，輪棲夜午，光動風文。看取清閒賓主，猶勝富貴封君。
朝中措
作者：趙彥端
朝代：宋

新涼溪閣暮山重。水月共空濛。九轉不須塵外，三峰只在壺中。他年盛業，雲間可望，林下難逢。記取薌林巖洞，何如於越秋風。
朝中措
作者：趙彥端
朝代：宋

燒燈已過禁菸前。春信遞相傳。柳暗乍迷津路，花暄欲照江天。天涯賓主，相逢老矣，一笑歡然。晚歲許同廬社，西風不買吳船。
朝中措
作者：趙彥端
朝代：宋

西城煙霧一重重。瀟灑便秋風。巧妒玉人裝髻，無如禁鑰難通。新聲窈眇，怨傳楚些，嬌並吳宮。夜久三星為粲，皓娥寧為君容。
朝中措
作者：趙彥端
朝代：宋

長松擎月與天通。霜葉亂驚鴻。露炯乍疑杯灩，雲生似覺衣重。江南勝處，青環楚嶂，紅半溪楓。倦客會應歸去，一亭長枕寒空。
杏花天
作者：趙彥端
朝代：宋

當時眾裡聞新曲。拚一醉、移舟換燭。清波快送仙帆幅。十里披煙泛玉。誰知度、春寒夜獨。常記恨、花闌漏促。西風渡口蓮堪束。一枕新涼會足。
杏花天
作者：趙彥端
朝代：宋

風韶雨潤催花候。歡春恨、年年常有。桃蹊杏陌相期久。一為東君試手。匆匆去、那人信否。襟淚漬、粉香依舊。單衣煮酒重來後。好與看承人瘦。
柳梢青
作者：趙彥端
朝代：宋

卮言日出。天上漫試，人間無術。一笑歸來，身如蟬蛻，首如龜縮。年年白酒黃花，共願我、光風霽月。不道道人，駸駸老去，如何消得。
柳梢青
作者：趙彥端
朝代：宋

衰翁自謫。堪笑忘了，山林閒適。一歲花黃，一秋酒綠，一番頭白。浮生似醉如客。問底事、歸來未得。但願長年，故人相與，春朝秋夕。
柳梢青
作者：趙彥端
朝代：宋

酴醿過也，酴醿過後，無花堪折。只有垂楊，垂楊卻作，絮驚行色。海棠半在如無，又爭倩、薔薇戀得。除是東風，隨君歸問，玉堂訊息。
梅花
作者：趙彥端
朝代：宋

南山如佳人，迥立未可親。
而况得道者，其間梅子真。
次韻鄭逢辰直閣遷新居·其一
作者：趙彥端
朝代：宋

早向承明倦直廬，蕭然林下十年書。
便名盤谷雖惡可，閒賦斜川豈不如。
山擁北窗凉雨後，月生南浦夜潮餘。
江湖必有從公者，風際挐音儻是歟。
次韻鄭逢辰直閣遷新居·其二
作者：趙彥端
朝代：宋

生當带索守林廬，不合輕拋種樹書。
賀燕得公真是樂，弊貂將我竟何如。
殊鄉更覺鄰爲貴，晚歲深期燭有餘。
上下牀閒相去幾，未知夢覺孰非歟。
水調歌頭
作者：趙彥端
朝代：宋

山色望中好，□□□□清。連峰疊巘極目，高下與雲平。玉洞沈沈何處。隱映一溪煙樹。倒影碧波□。喚起驂鸞客，丹灶夜光橫。□霞卷，風露滴，月華明。佳人為我，垂手悽怨理秦箏。千載虹橋新路。依約幔亭歌舞。一醉話浮生。但得尊盈酒，莫問世間名。
水調歌頭
作者：趙彥端
朝代：宋

淦水定何許，樓外滿晴嵐。落霞蜚鳥無際，新酒為誰甘。聞道居鄰玉笥，下有芝田琳苑，光景照江南。已轉丹砂九，應降素雲三。憶疇昔，翻舞袖，縱劇談。玉壺傾倒，香務黃菊釀紅柑。好在當時明月，只有爐薰一縷，緘寄可同參。剩肯南遊不，蓬海試窮探。
水調歌頭
作者：趙彥端
朝代：宋

秋色忽如許，風露皎如空。平生青鬢餘地，老與故人同。憶得鱸魚來後，雜以洞庭新橘，月墮酒杯中。賓客可人意，歌舞轉春風。坐間玉，花底扇，又從容。從容更好，無奈多病已衰翁。賴有主人風味，識我少年狂態，乞與酒顏紅。一醉曉鴉起，流水任西東。
江城子
作者：趙彥端
朝代：宋

春風旗鼓石頭城。急麾兵。斬長鯨。緩帶輕裘，乘勝討蠻荊。蟻聚蜂屯三十萬，爭面縛，向行營。舳艫千里大江橫。凱歌聲。犬羊驚。尊俎風流，談笑酒徐傾。北望旄頭今已滅，河漢淡，兩臺星。
沙塞子
作者：趙彥端
朝代：宋

春水綠波南浦。漸理棹、行人慾去。黯消魂、柳上輕煙，花梢微雨。長亭放𧣴無計住。但芳草、迷人去路。忍回頭、斷雲殘日，長安何處。
浣沙溪·浣溪沙
作者：趙彥端
朝代：宋

水到桐江鏡樣清。有人還似水清明。尊前無語更盈盈。翠袖舞衫何日了，白頭歸去幾時成。老來猶有惜花情。
浣沙溪·浣溪沙
作者：趙彥端
朝代：宋

花縣雙鳧縹緲仙。家庭椿樹正蒼然。斑衣舉酒大人前。嫋嫋涼風供扇枕，悠悠飛露溼叢萱。醉扶黃髮弄曾玄。
浣溪沙
作者：趙彥端
朝代：宋

人意歌聲欲度春。春容溫暖勝於人。勸君一醉酒如澠。梅子枝頭應有恨，柳花風底不堪嚬。蓋公堂下淨無塵。
浣溪沙
作者：趙彥端
朝代：宋

冰練新裁月見羞。墨花飛作淡雲浮。宜歌宜笑不妨秋。約腕半籠衫草碧，洗妝初失黛蛾愁。嫩涼輕暑奈風流。
浣溪沙
作者：趙彥端
朝代：宋

渺渺東風泛酒船。月華為地玉為川。春於紅藥更留連。雲路功名方步步，草廬松竹自年年。他時人說二疏賢。
浣溪沙
作者：趙彥端
朝代：宋

花下憑肩月下迎。避人私語臉霞生。畫堂紅燭意盈盈。病酒一春愁與睡，倚闌終日雨還晴。強移心緒作清明。
浣溪沙
作者：趙彥端
朝代：宋

菊已開時梅未通。似寒如暖意融融。情親語妙一杯中。歌舞欲來須更理，林泉有樂政須同。好詩多味酒無功。
浣溪沙
作者：趙彥端
朝代：宋

過雨園林綠漸濃。晚霞明處暮雲重。小橋東畔再相逢。睡起未添雙鬢綠，汗融微退小妝紅。幾多心事不言中。
海棠
作者：趙彥端
朝代：宋

杜陵先生詩萬紙，剩欲題花無可擬。
昭陽深殿睡東風，一日聲名勝妃子。
減字木蘭花
作者：趙彥端
朝代：宋

一年歌舞。還是花黃尊綠處。雨橫風多。比似年時恨若何。簾深酒暖。細雨斜風渾不管。只有黃花。欲近佳人鬢畔鴉。
減字木蘭花
作者：趙彥端
朝代：宋

亂雲縈浦。做雪不成還是雨。知我為何。一笑仍添一恨多。不須歸去。琥珀杯深能幾許。草色如袍。記取從今舞處嬌。
減字木蘭花
作者：趙彥端
朝代：宋

四弦續續。山水依然關塞足。天上新聲。謫墮人間得自名。清歌宛轉。彈向指間依舊見。滿眼春風。不覺黃梅細雨中。
減字木蘭花
作者：趙彥端
朝代：宋

屈亭湘浦。怨盡朝雲還暮雨。知是誰何。賦得清愁爾許多。愛來慵去。此意平生成浪許。著盡茸袍。想像江梅雪後嬌。
減字木蘭花
作者：趙彥端
朝代：宋

綠陰紅雨。黯淡衣裳花下舞。花月佳時。舞破東風第幾枝。一杯相屬。從炧尊前三四燭。酒盡花闌。京洛風流仔細看。
減字木蘭花
作者：趙彥端
朝代：宋

送人南浦。日日客亭風又雨。相見如何。梅子枝頭春已多。真成別去。酒病明朝知幾許。淋損宮袍。都是人人醉後嬌。
滴滴金
作者：趙彥端
朝代：宋

澄溪暝度輕澌白。對平湖、澹煙隔。我與徵鴻共行人，更張燈留客。東園半是餘花跡。料仙帆、到時發。若倚江樓望清淮，為殷勤鄉國。
滿庭芳
作者：趙彥端
朝代：宋

雲暖萍漪，雨香蘭逕，西湖二月初時。兩山十里，錦繡照金羈。柳外闌干相望，弄東風、倚遍斜暉。朋遊好，亂紅堆裡，一飲百篇詩。三年，江上夢，青衫風日，白紵塵泥。聽幾聲黃鳥，粵樹閩溪。長是春朝多病，今年更、添得相思。須歸去，倦遊滋味，猶有個人知。
滿江紅
作者：趙彥端
朝代：宋

千種繁春，春已去、翩然無跡。誰通道、荼䕷枝上，靜中留得。曉鏡洗妝非粉白，晚衣弄舞餘衫碧。粲寶鈿、珠珥不勝持，濃陰夕。金翦度，還堪惜。霜蝶睡，無從覓。知多少、好詞清夢，釀成冰骨。天女散花無酒聖，仙人種玉慚香德。悵攀條、記得鬢絲青，東風客。
滿江紅
作者：趙彥端
朝代：宋

賜被薰爐，曾同見、官槐重綠。時歸看、綺疏疊嶂，楚腰翻曲。君過蓬山輕歲月，我懷廬阜分符竹。道別離、待得再歸來，人應俗。春欲動，醅初熟。追一笑，森三玉。且相對青眼，共裁紅燭。小語人家閒意態，淺寒都下新裝束。念平生、和雨醉東風，從今足。
牡丹
作者：趙彥端
朝代：宋

沉香亭北無消息，魏國姚家亦寂寥。
不見君王殿中見，溪園堂下雨瀟瀟。
玉真臺
作者：趙彥端
朝代：宋

春色無窮巷，農鄉有太和。
病嗟聞道晚，貧喜得閑多。
草徑供徐步，鄰花獲屢過。
層臺宜抗榭，誰與買烟波。
瑞鷓鴣
作者：趙彥端
朝代：宋

榴花五月眼邊明。角簟流冰午夢清。江上扁舟停畫槳，雲間一笑濯塵纓。主人杯酒留連意，倦客關河去住情。都付驛亭今日水，伴人東去到江城。
瑞鷓鴣
作者：趙彥端
朝代：宋

芙蓉池館一重重。留得黃花壽斝中。春到小春如有信，月臨良月正相同。芝蘭美應瑤階瑞，蘋藻香吹翠沼風。此夜隔牆聞鳳管，人間元自勝蟾宮。
生查子
作者：趙彥端
朝代：宋

新月曲如眉，未有團圓意。紅豆不堪看，滿眼相思淚。終日擘桃穰，人在心兒裡。兩朵隔牆花，早晚成連理。
生查子
作者：趙彥端
朝代：宋

翻翻別袖風，醉眼迷殘日。春色蕩人魂，楊柳渾無力。不知長短亭，何處逢寒食。多少向來情，門掩梨花夕。
畫堂春
作者：趙彥端
朝代：宋

倡條繁蒂綠層層。解衫扶醉同登。暝雲無樹亦崚嶒。紅袖深憑。病思去春饒睡，醉魂因酒思冰。夜涼星斗掛修甍。歌盡香凝。
畫堂春
作者：趙彥端
朝代：宋

滿城風雨近重陽。夾衫清潤生香。好辭賡盡楚天長。喚得花黃。客勝不知門陋，酒新如趁春狂。故人相見等相忘。一語千觴。
相思引·琴調
作者：趙彥端
朝代：宋

拂拂輕陰雨麴塵。小庭深幕墮嬌雲。好花無幾，猶是洛陽春。燕語似知懷舊主，水生只解送行人。可堪詩墨，和淚漬羅巾。
相思引·琴調
作者：趙彥端
朝代：宋

曾躡姑蘇城上臺。好山知有好人來。幾回徙倚，月裡暮雲開。閒倚和風千步柳，倦臨殘雪一枝梅。暖香高燭，翻動道人灰。
看花回
作者：趙彥端
朝代：宋

愛日。報疏梅動意，春前呼得。畫棟曉開壽城。度百和溫馨，霜華無力。斑衣翠袖，人面年年照酒色。環四座、璧月瓊枝，恍然江縣擬鄉國。聞道撫、東巖舊跡。又殊勝、謝家清逸。知與桃花笑了，定何似青鳥，層城訊息。他年妙高峰上，優曇會堪折。擁輕軒、未妨遊戲，看取朱輪十。
看花回
作者：趙彥端
朝代：宋

注目。正江湖浩蕩，煙雲離屬。美人衣蘭佩玉。澹秋水凝神，陽春翻曲。烹鮮坐嘯，清淨五千言自足。橫劍氣、南鬥光中，浩然一醉引雙鹿。回雁到、歸書未續。夢草處、舊芳重綠。誰憶瀟湘歲晚，為喚起長風，吹飛黃鵠。功名異時，圮上家傳謝榮辱。待封留，拜公堂下，授我長生籙。
看花回
作者：趙彥端
朝代：宋

端有恨，留春無計，花飛何速。檻外青青翠竹。鎮高節凌雲，清陰常足。春寒風袂，帶雨穿窗如利鏃。催處處、燕巧鶯慵，幾聲鉤輈叫雲木。看波面、垂楊蘸綠。最好是、風梳煙沐。陰重燻簾未卷，正泛乳新芽，香飄清馥。新詩惠我，開卷醒然欣再讀。嘆詞章、過人華麗，擲地勝如金玉。
祝英臺·祝英臺近
作者：趙彥端
朝代：宋

獸金寒，簾玉潤，梅雪印苔絮。春意如人，易散苦難聚。幾多絲竹深情，池塘幽夢，猶倚賴、與君同住。舊遊處。誰喚別浦仙帆，風前問徵路。煙雨連江，吹恨正無數。莫教紫燕歸來，紅雲開後，空悵望、主人輕去。
翠微山居八首·其一
作者：趙彥端
朝代：宋

閒來石上卧長松，百衲袈裟破又縫。
今日不愁明日飯，生涯只在鉢盂中。
翠微山居八首·其七
作者：趙彥端
朝代：宋

爐中無火已多時，早起惟將一衲披。
莫怪山僧常冷淡，夜深無處拾松枝。
翠微山居八首·其二
作者：趙彥端
朝代：宋

臨溪草草結茆堂，靜坐安然一炷香。
不是息心除妄想，都緣無事可思量。
翠微山居八首·其五
作者：趙彥端
朝代：宋

一池荷葉衣無盡，數樹松花食有餘。
却被世人知住處，更移茆舍作深居。
翠微山居八首·其八
作者：趙彥端
朝代：宋

豈是栽松待茯苓，且圖山色鎮長青。
他年行脚不歸去，留與人間作畫屏。
翠微山居八首·其六
作者：趙彥端
朝代：宋

茆簷靜坐千山月，竹戶閒棲一片雲。
莫送往來名利客，階前踏破綠苔紋。
翠微山居八首·其四
作者：趙彥端
朝代：宋

幼入空門絕是非，老來學道轉精微。
鉢中貧富千家飯，身上寒暄一衲衣。
臨江仙
作者：趙彥端
朝代：宋

十載長安桃李夢，年來鏡淨塵空。忽傳彩筆小箋紅。滿懷秋思，傾倒為芙蓉。莫恨霜濃開較晚，尊前元有春風。酣嬌肯為別人容。試攜銀燭，斜照綠波中。
臨江仙
作者：趙彥端
朝代：宋

憶著舊山歸去樂，松筠歲晚參天。老來慵似柳三眠。從教官府冷，甘作地行仙。青瑣紫微追昨夢，扁舟已具猶憐。有情如酒月如川。為君忘飲病，更擬索茶煎。
與諸公會飲崑山放生池亭
作者：趙彥端
朝代：宋

初疑山遥遥，不知日車永。
杖藜起衰病，適此氛翳屏。
北山喜覿面，倒屣客不領。
讙然呼斷橋，快掃風柳影。
扁舟載幽具，二面納倒景。
荷香已坐足，不待花破穎。
潛魚出銀刀，盈月上金餠。
琴間得新弄，棋醉有新警。
長笛者誰歟，喧靜同一境。
行歌带亦適，還坐燭初耿。
吾曹困重陰，濕處混蛙黽。
忽逢天宇寬，況此星斗冷。
酒爲河朔傾，大勝汲寒井。
詩成西園句，浩若轉脩綆。
君看萬象色，回首森已暝。
吾歡豈異茲，瓶罄勿三請。
芰荷香
作者：趙彥端
朝代：宋

燕初歸。正春陰暗淡，客意悽迷。玉觴無味，晚花雨退凝脂。多情細柳，對沈腰、渾不勝垂。別袖忍見離披。江南陌上，強半紅飛。樂事從今一夢散，縱錦囊空在，金碗誰揮。舞裙歌扇，故應間瑣幽閨。練江詩就，算檥舟、寧不相思。腸斷莫訴離杯。青雲路穩，白首心期。
茶瓶兒
作者：趙彥端
朝代：宋

澹月華燈春夜。送東風、柳煙梅麝。寶釵宮髻連嬌馬。似記得、帝鄉遊冶。悅親戚之情話。況溪山、坐中如畫。凌波微步人歸也。看酒醒、鳳鸞誰跨。
菩薩蠻
作者：趙彥端
朝代：宋

佩環解處妝初了。翠娥玉面金鈿小。萼綠本仙家。天香誰似他。芳心真耐久。度月長相守。歲晚未能忘。相期雲水鄉。
菩薩蠻
作者：趙彥端
朝代：宋

倚闌閒拈生綃扇。新涼庭戶微風轉。疏雨斷簷聲。淡雲開晚晴。蔗漿寒浸齒。枕簟清如水。相憶不勝愁。月來簾上鉤。
菩薩蠻
作者：趙彥端
朝代：宋

繡羅裙上雙鴛帶。年年長系春心在。梅子別時青。如今渾已成。美人書幅幅。中有連環玉。不是隻催歸。要情無斷時。
菩薩蠻
作者：趙彥端
朝代：宋

雨聲不斷垂簷竹。清歌喚起清眠熟。洞戶有餘花。同傾細細霞。酒行如過雨。雨盡風吹去。吹去復盈杯。一春能幾回。
菩薩蠻
作者：趙彥端
朝代：宋

雪中梅豔風前竹。詩緣漸與情緣熟。醉眼眩成花。惱人生臉霞。巫雲將楚雨。只恐翩然去。我有合歡杯。為君聊挽回。
菩薩蠻
作者：趙彥端
朝代：宋

青春揹我堂堂去。桃花亂落如紅雨。是妾斷腸時。芳心空自持。相思君助取。脈脈如牛女。天遠暮江遲。今宵歸不歸。
虞美人
作者：趙彥端
朝代：宋

凌虛風馬來無跡。水淨山光出。松間孤鶴睡殘更。喚起緱簫飛去、與雲平。新亭聊共豐年悅。一醉中秋月。江山擬作畫圖臨。樂府翻成終勝、寫無聲。
虞美人
作者：趙彥端
朝代：宋

斷蟬高柳斜陽處。池閣絲絲雨。綠檀珍簟卷猩紅。屈曲杏花蝴蝶、小屏風。春山疊疊秋波慢。收拾殘針線。又成嬌困倚檀郎。無事更拋蓮子、打鴛鴦。
虞美人
作者：趙彥端
朝代：宋

煙空磴盡長松語。佳處遺基古。道人乘月又乘風。未用秋衣瀋水、換薰籠。兩峰千澗依稀是。想像詩翁醉。莫驚青蕊後時開。笑倒江南陶令、未歸來。
虞美人
作者：趙彥端
朝代：宋

疏梅淡月年年好。春意今年早。迎長時節近佳辰。看取袞衣黃髮、畫麒麟。酒中倒臥南山綠。起舞人如玉。風流椿樹可憐生。長與柳枝桃葉、共青青。
虞美人
作者：趙彥端
朝代：宋

蘭畦梅逕香雲繞。長恨相從少。相從雖少卻情親。不道相從頻後、是行人。行人未去猶清瘦。想見相分後。書來梅子定嘗新。記取江東日暮、雨還雲。
蝶戀花
作者：趙彥端
朝代：宋

堂外溪橋楊柳畔。滿樹東風，更著流鶯喚。時節清明寒暖半。秦箏欲妒歌珠貫。一寸離腸無可斷。舊管新收，盡記雙帷卷。賴得今年春較晚。送人猶有餘紅亂。
蝶戀花
作者：趙彥端
朝代：宋

雪裡珠衣寒未動。雪後清寒，驚損幽帷夢。風撼海牛簾幕重。畫簷冰箸如流汞。一穗香雲佳客共。溜溜金槽，政爾新詞送。酒戲詩鬮忘百中。燭間有個人非眾。
西江月
作者：趙彥端
朝代：宋

搗玉揚珠萬戶，膴眉高髻千峰。佳辰請壽黑頭公。老稚扶攜歡動。借問優遊黃綺，何如強健夔龍。觥船一棹百分空。澆潑胸中雲夢。
觀送迎有感
作者：趙彥端
朝代：宋

來車去馬何紛綸，城西三日吹沙塵。
道旁鶴立亂青紫，千騎夾轂弓刀陳。
共誇官軍勢雄盛，腰下黄金大邦印。
舊人桃李已成蹊，新尹號令風雲馳。
迎新爭勤送爭遠，相勸行行畏天晚。
西風折柳翠不禁，落日轉旗紅半掩。
別筵淚粉猶霑衣，旌旗畫戟重光輝。
堂前昨夜語離燕，朝來賀厦成懽飛。
江南陌上多芳草，長短亭邊貴人老。
君不見田間有客徒步歸，年比使君白髮少。
豆葉黃·憶王孫
作者：趙彥端
朝代：宋

粉牆丹柱柳絲中。簾箔輕明花影重。午醉醒來一面風。綠蔥蔥。幾顆櫻桃葉底紅。
賀皇孫平陽郡王十月十九日生辰
作者：趙彥端
朝代：宋

前星炳煥領孫星，環拱中天日兩輪。
四葉重光同聖世，千秋佳節近生辰。
本支秀茂旦復旦，典學熙明新又新。
喜入威顔天一笑，壽觴分賜一枝椿。
賀聖朝
作者：趙彥端
朝代：宋

河陽桃李開無數。待成春歸去。小園幾月忽驚飛，恨主人難駐。雛鶯乳燕愁悲語。道留君不住。願君隨處作東風，與群花為主。
阮郎歸
作者：趙彥端
朝代：宋

一春種得牡丹成。那知君遽行。東君也自沒心情。夜來風雨聲。追間闊，數清明。不應歌渭城。只愁河畔草青青。卻須離緒生。
阮郎歸
作者：趙彥端
朝代：宋

三年何許競芳辰。君家千樹春。如今欲去復逡巡。好花留住人。紅蕊亂，綠陰勻。彩雲新又新。只應小闋記情親。動君樑上塵。
阮郎歸
作者：趙彥端
朝代：宋

歲寒堂下兩株梅。商量先後開。春前日繞一千回。花來春未來。冰可斷，玉堪裁。寒空無暖埃。為君翻動臘前醅。酒醒香滿懷。
雪後飲水慧聚寺
作者：趙彥端
朝代：宋

雪後山更佳，冷松及脩竹。
茫然枝上鳥，伴我夢亦熟。
陰崖得寒乳，夜半勝酒淥。
惜無同心人，共此一杯玉。
青玉案
作者：趙彥端
朝代：宋

當年萬里龍沙路。載多少、離愁去。冷壓層簾雲不度。芙蓉雙帶，垂楊嬌髻，絃索初調處。花凝玉立東風暮。曾記江邊麗人句。異縣相逢能幾許。多情誰料，琵琶洲畔，同醉清明雨。
題西隠
作者：趙彥端
朝代：宋

西風數客一闌干，秋色翛然得細看。
潦水倍知寒事早，夕陽更覺晚山寬。
小留待月鐘無遽，半醉題詩燭未殘。
憶得向來幽獨處，黄精未熟客衣單。
鷓鴣天
作者：趙彥端
朝代：宋

一□青春正及笄。蕊珠仙子下瑤池。簫吹弄玉登樓月，弦撥昭君未嫁時。雲體態，柳腰肢。綺羅活計強相隨。天教謫入群花苑，佔得東風第一枝。
鷓鴣天
作者：趙彥端
朝代：宋

一簇神仙會見奇。誓誇蘇小與西施。憐輕鏤月為歌扇，喜薄裁雲作舞衣。牙板脆，玉音齊。落霞天外雁行低。看看各得風流侶，回首乘鸞舊路歸。
鷓鴣天
作者：趙彥端
朝代：宋

兩兩青螺綰額傍。彩雲齊會下巫陽。俱飛蛺蝶尤相逐，並蒂芙蓉本自雙。翻彩袖，舞霓裳。點風飛絮恣輕狂。花神只恐留難住，早晚承恩入未央。
鷓鴣天
作者：趙彥端
朝代：宋

天外秋雲四散飛。波間風艇一時歸。他年淮水東邊月，猶為登臨替落暉。誇客勝，數星稀。晚寒拂拂動秋衣。酒行不盡清光意，輸與漁舟睡釣磯。
鷓鴣天
作者：趙彥端
朝代：宋

憶醉君家倚翠屏。年年相喜鬢毛青。誰知緩步從天下，猶許清彈此地聽。揮羽扇，寫鵝經。使星何似老人星。幾時一試薰風手，今日桐陰又滿庭。
鷓鴣天
作者：趙彥端
朝代：宋

拂拂深幃起暗塵。清歌緩響自回春。月知燈市雲間墮，人對梅花雪後新。杯掌露，舞衣雲。酒慵微覺翠鬟傾。洞房不壓陽臺雨，乞與遊人弄晚晴。
鷓鴣天
作者：趙彥端
朝代：宋

月□金□□□□。素娥何事下天衢。翩翩舞袖穿花蝶，宛轉歌喉貫索珠。簾翡翠，枕珊瑚。錦衾冰簟象床鋪。春光九十羊城景，百紫千紅總不如。
鷓鴣天
作者：趙彥端
朝代：宋

未有年光好破瓜。綠珠嬌小翠鬟丫。清肌瑩骨能香玉，豔質英姿解語花。釵插鳳，鬢堆鴉。舞腰春柳受風斜。有時馬上人爭看，擘破紅窗新絳紗。
鷓鴣天
作者：趙彥端
朝代：宋

梅粉新妝間玉容。壽陽人在水晶宮。浴殘雨洗梨花白，舞轉風搖菡萏紅。雲枕蓆，月簾櫳。金爐香噴鳳幃中。凡材縱有凌雲格，肯學文君一旦從。
鷓鴣天
作者：趙彥端
朝代：宋

渺渺東風拂畫船。不堪臨雨落花前。清歌只擬留春住，好語頻聞有詔傳。秦望月，鏡湖天。養成英氣自當年。兩山總是經行處，獻納雍容定幾篇。
鷓鴣天
作者：趙彥端
朝代：宋

綽約嬌波二八春。幾時飄謫下紅塵。桃源寂寂啼春鳥，蓬島沈沈銷暮雲。丹臉嫩，黛眉新。肯將朱粉汙天真。楊妃不似才卿貌，也得君王寵愛勤。
鷓鴣天
作者：趙彥端
朝代：宋

花動儀容玉潤顏。溫柔嫋娜趁清閒。盈盈醉眼橫秋水，淡淡蛾眉抹遠山。膏雨霽，曉風寒。一枝紅杏拆朱闌。天台迥失劉郎路，因憶前緣到世間。
鷓鴣天
作者：趙彥端
朝代：宋

醉拈花枝舞翠翹。十分春色賦妖嬈。千金笑裡爭檀板，一搦纖圍間舞腰。行也媚，坐也嬌。乍離銀闕下青霄。檀郎若問芳笄記，二月和風弄柳條。
鷓鴣天
作者：趙彥端
朝代：宋

雲暗青絲玉瑩冠。笑生百媚入眉端。春深芍藥和煙拆，秋曉芙蓉破露看。星眼俊，月眉彎。舞狂花影上欄干。醉來直駕仙鸞去，不到銀河到廣寒。
舟行松江聞雞鳴犬吠
作者：趙彥肅
朝代：宋

循緣多熟境，溺法無要津。
慮心屏百慮，猶是隔幾塵。
雲邊察飛翼，水底觀躍鱗。
悶殺魯中叟，笑倒濠上人。
句·其一
作者：趙彥若
朝代：宋

江心百煉青銅鏡，架上雙紉翠縷衣。
句·其二
作者：趙彥若
朝代：宋

花隨紅意發，葉就綠情新。
端午帖子·其一
作者：趙彥若
朝代：宋

揚子江中方鑄鏡，未央宮裹更飛符。
菱花欲共朱靈合，驅盡神姦又得無。
端午帖子·其二
作者：趙彥若
朝代：宋

揚子江中百煉金，寶奩疑是月華沉。
爭如聖后無私鑑，明照人間萬善心。
吳下同年會詩
作者：趙彥衛
朝代：宋

鴈塔尋盟信不違，二星聯璧世間稀。
高情念舊何其厚，□客親仁得所依。
節操剛方范孟博，□□醖藉謝玄暉。
沙堤已築催歸騎，怪底朝來喜鵲飛。
題蘭亭帖
作者：趙彥衛
朝代：宋

生涯寄簞瓢，嗜古成傳癖。
胸蟠萬卷書，禊帖究所出。
三百七十五，異論溢編帙。
更相自戈矛，又類相形色。
我昔識諸老，高論聆侍側。
玉筆貴藏鋒，真贋拚金錫。
精神苟不具，徒爾致研席。
搜訪諸賢語，編類置丈室。
使我心豁然，登山如得屐。
妄意於斯文，庶可益涓滴。
作詩謝來貺，持寄俟他日。
句
作者：趙彥邁
朝代：宋

風俗連巴楚，封疆接播溱。
歲熟
作者：趙彥邁
朝代：宋

蕞地曾無一掌平，由來作郡亦强名。
峰連萬翠山橫障，川合三溪水遶城。
同友人訪石室
作者：趙彥鈕
朝代：宋

怪石嵯峨勢若擎，天成斗室一蓬瀛。
掃門常得風爲帚，照夜從教月作燈。
三伏人於冰上立，四時鳥在洞中鳴。
來茲欲避人間世，嘯傲煙霞豁性靈。
秋聲
作者：趙彥鏜
朝代：宋

紛紛敗葉撲西風，嚦嚦征鴻度碧空。
咿咿菱歌煙暝外，丁丁衣杵月明中。
瀟瀟細滴蕉窗雨，唧唧悲鳴草砌蛩。
忽忽有懷如宋玉，行行搔首思沖沖。
登般若臺
作者：趙彥齡
朝代：宋

撥置文書强作閒，佩壺聊得共躋攀。
歸雲不識游人意，遮盡江南一带山。
題南峰精舍藍光軒
作者：趙彥齡
朝代：宋

一溪带郭靜潺湲，寺在溪旁碧岫巔。
塔影遠連空翠塢，鐘聲高入蔚藍天。
竹房僧定侵窗月，沙步人稀滿樹烟。
剛被名韁挽歸去，久居應作地行仙。
題巾山
作者：趙彥齡
朝代：宋

一夜空山聞杜鵑，落花流水兩茫然。
憑欄不覺春歸去，目極平蕪綠際天。
詩一首
作者：趙德□
朝代：宋

鑱崖刻石成大像，誰道老僧多伎倆。
雖云百尺最高高，應有遊人到頭上。
中隠庵
作者：趙德孺
朝代：宋

在昔避世賢，隠居豈自喜。
甘守西山餓，清洗潁陽耳。
一旦事高尚，萬古激貪鄙。
孰謂樂山林，便可輕朝市。
竊笑效顰人，不知捧心美。
妄將凡庸姿，敢希明哲軌。
盜此嘉遯名，紛若干時子。
仕途指捷徑，矯僞汙青史。
聖朝揚仄陋，采錄無遐邇。
不遺下體葑，况乃中鄉芑。
多士生此時，貧且賤焉恥。
夢自傅巖來，獵從渭濱起。
隠君聞此風，翻然烏可已。
聊爲知者道，庶達名菴旨。
賦秀遠堂
作者：趙德孺
朝代：宋

翰林李謫仙，埋骨青山下。
平生愛此山，老去終不捨。
放逐鵷鷺行，追隨雞黍社。
文采今尚存，英風滿松檟。
寥寥五百年，好尚世所寡。
韓子荆州後，爲求襲良冶。
乃祖當時輩，異代同瀟洒。
結堂山之陽，真趣非少假。
秀色來天外，遠勢包平野。
烟嵐浮翠黛，攬之不容把。
徜徉盤谷遊，屢請秣吾馬。
時無謫仙人，登臨誰賦者。
九原如可作，一奠招魂斝。
澹山巖
作者：趙德綸
朝代：宋

巖扃二里鎖煙霏，天下名山此本稀。
硬石穿空誰運斧，寒泉滴雪欲添衣。
仙遊塵外杜蘿老，僧住山間筍蕨肥。
自歎微官猶縛我，倘容卜築定忘歸。
紹興丙辰冬十有二月戊申趙德載赴官宕渠入境小雨肩輿中戲作一絕書白鶴寺壁
作者：趙德載
朝代：宋

三年冷眼笑吹竽，世態炎涼我自如。
卻怪天公亦人事，入邦便有雨隨車。
临江仙（阿方初出）
作者：趙德麟
朝代：宋
体裁：词

枝上粉香吹欲尽，依前庭院春风。更谁同绕摘芳丛。漏残金兽冷，信断锦屏空。看结灯花愁不睡，酒阑无梦相逢。凄凉长判一生中。不如云外月，永夜在房栊。
天仙子·宿雨洗空台榭莹
作者：趙德麟
朝代：宋
体裁：词

宿雨洗空台榭莹。下尽珠帘寒未定。花开花落几番晴，春欲竟。愁未醒。池面杏花红透影。一纸短书言不尽。明月清风还记省。玉楼香断又添香，闲展兴。临好景。心似乱萍何处整。
好事近·急雨涨溪浑
作者：趙德麟
朝代：宋
体裁：词

急雨涨溪浑，小树带山秋色。轻棹暮天归路，袅芙蓉烟白。酒醒香冷梦回时，虫声正凄绝。只觉小窗风月，与昨宵都别。
小重山·楼上风和玉漏迟
作者：趙德麟
朝代：宋
体裁：词

楼上风和玉漏迟。秋千庭院静，百花飞。午窗才起暖金卮。匀面了，阑畔看春池。何事苦颦眉。碧云春信断，尽来时。鸳鸯游戏镇相随。云雾敛，新月挂天西。
小重山·雨霁风高天气清
作者：趙德麟
朝代：宋
体裁：词

雨霁风高天气清。玉盘浮出海，转空明。小窗帘影冷如冰。愁不寐，独自傍阶行。情似浪头轻。一番销欲尽，一番生。无言惆怅到参横。人欲起，鹎鵊几声鸣。
浣溪沙
作者：趙德麟
朝代：宋

少日怀山老住山。一官休务得身闲。几年食息白云闲。
似我乐来真是少，见人忙处不相关。养真高静出尘寰。
浣溪沙
作者：趙德麟
朝代：宋

槐柳春余绿涨天。酒旗高插夕阳边。谁家墙里笑秋千。
往事不堪楼上看，新愁多向曲中传。此情销得是何年。
浣溪沙·其三
作者：趙德麟
朝代：宋
体裁：词

一朵梦云惊晓鸦。数枝春雨带梨花。坐来残月冷窗纱。钗凤谩曾留得半，枕山犹是枕时斜。对花今日奈天涯。
满庭芳
作者：趙德麟
朝代：宋

玉枕生凉，金缸传晓，败叶飞破清秋。雨余翻浪，渺渺阻行舟。暂系汀洲侧畔，风夜起、荻叶添愁。银屏远，龙香渐尽，还是梦扬州。
更筹。何太永，当年情事，今日堪酬。最苦恨红楼，笑我飘浮。为寄相思细字，教字字、愁蹙眉头。凄凉久，渔人唱晓，随月过横沟。
菩萨蛮·轻鸥欲下春塘浴
作者：趙德麟
朝代：宋

轻鸥欲下春塘浴。双双飞破春烟绿。两岸野蔷薇。翠笼熏绣衣。
凭船闲弄水。中有相思意。忆得去年时。水边初别离。
菩萨蛮·长淮渺渺寒烟白
作者：趙德麟
朝代：宋

长淮渺渺寒烟白。凭栏人是霜台客。时句妙春豪。风云不啻高。樽前人已老。余恨连芳草。一曲酒醒时。梧桐月欲低。
虞美人（光化道中寄家）
作者：趙德麟
朝代：宋

画船稳泛春波渺。夕雨寒声小。紫烟深处数峰横。惊起一滩鸥鹭、照川明。西楼今夜归期误。恨入栏干暮。可堪春事满春怀。不似珠帘新燕、早归来。
蝶恋花
作者：趙德麟
朝代：宋

五夜”其词曰：“待月西厢下，迎风户半开。拂墙花影动，疑是玉人来。”奉劳歌伴，再和前声。商调十二首之四
庭院黄昏春雨霁。一缕深心，百种成牵系。青翼蓦然来报喜。鱼笺微谕相容意。
待月西厢人不寐。帘影摇光，朱户犹慵闭。花动拂墙红萼坠。分明疑是情人至。
蝶恋花
作者：趙德麟
朝代：宋

因授之以贻崔氏，自是复容之。朝隐而出，暮隐而入，同安于曩所谓西厢者，几一月矣。张生将之长安，先以情谕之。崔氏宛无难词，然愁怨之容动人矣。欲行之再夕，不复可见，而张生遂西。奉劳歌伴，再和前声。商调十二首之七
一梦行云还暂阻。尽把深诚，缀作新诗句。幸有青鸾堪密付。良宵从此无虚度。
两意相欢朝又暮。争奈郎鞭，暂指长安路。最是动人愁怨处。离情盈抱终无语。
蝶恋花
作者：趙德麟
朝代：宋

孀妇将归长安，路出于蒲，亦止兹寺。崔氏妇郑女也。张出于郑，绪其亲，乃异派之从母。是岁，丁文雅不善于军，军人因丧而扰，大掠蒲人。崔氏之家，财产甚厚，多奴仆。旅寓惶骇，不知所措。先是张与蒲将之党有善，请吏护之，遂不及于难。郑厚张之德甚，因饰馔以命张，中堂宴之。复谓张曰：姨之孤嫠未亡，提携幼稚。不幸属师徒大溃，实不保其身。弱子幼女，犹君之所生也，岂可比常恩哉。今俾以仁兄之礼奉见，冀所以报恩也。乃命其子曰欢郎，可十余岁，容甚温美。次命女曰：莺莺，出拜尔兄。尔兄活尔。久之，辞疾。郑怒曰：张兄保尔之命。不然，尔且虏矣，能复远嫌乎？又久之，乃至。常服晬容，不加新饰。垂鬟浅黛，双脸断红而已。颜色艳异，光辉动人。张惊，为之礼。因坐郑旁，凝睇怨绝，若不胜其体。张问其年岁。郑曰：十七岁矣。张生稍以词导之，不对，终席而罢。奉劳歌伴，再和前声。商调十二首之二
锦额重帘深几许。绣履弯弯，未省离朱户。强出娇羞都不语。绛绡频掩酥胸素。
黛浅愁红妆淡伫。怨绝情凝，不肯聊回顾。媚脸未匀新泪污。梅英犹带春朝露。
蝶恋花
作者：趙德麟
朝代：宋

数四乘间遂道其衷。翌日复至，曰：郎之言，所不敢言，亦不敢泄。然而崔之族姻，君所详也，何不因其媒而求娶焉！张曰：予始自孩提时，性不苟合。昨日一席间，几不自持。数日来，行忘止，食忘饭，恐不能逾旦暮。若因媒氏而娶，纳采问名，则三数月间，索我于枯鱼之肆矣。婢曰：崔之贞顺自保，虽所尊不可以非语犯之。然而善属文，往往沈吟章句，怨慕者久之。君试为谕情诗以乱之。不然，无由得也。张大喜，立缀春词二首以授之。奉劳歌伴，再和前声。商调十二首之三
懊恼娇痴情未惯。不道看看，役得人肠断。万语千言都不管。兰房跬步如天远。
废寝忘餐思想遍。赖有青鸾，不必凭鱼雁。密写香笺论缱绻。春词一纸芳心乱。
蝶恋花
作者：趙德麟
朝代：宋

至。抚张曰：至矣至矣，睡何为哉？并枕重衾而去。张生拭目危坐久之，犹疑梦寐。俄而红娘捧崔而至，则娇羞融冶，力不能运支体。曩时之端庄，不复同矣。是夕，旬有八日，斜月晶荧，幽辉半床。张生飘飘然，且疑神仙之徒，不谓从人间至也。有顷，寺钟鸣晓。红娘促去。崔氏娇啼宛转，红娘又捧而去。终夕无一言。张生辨色而兴，自疑曰：岂其梦耶？所可明者，妆在臂，香在衣，泪光荧荧然，犹莹于茵席而已。奉劳歌伴，同和前声。商调十二首之六
数夕孤眠如度岁。将谓今生，会合终无计。正是断肠凝望际。云心捧得嫦娥至。
玉困花柔羞抆泪。端丽妖娆，不与前时比。人去月斜疑梦寐。衣香犹在妆留臂。
蝶恋花（商调十二首之一）
作者：趙德麟
朝代：宋

夫传奇者，唐元微之所述也。以不载于本集而出于小说，或疑其非是。今观其词，自非大手笔孰能与于此。至今士大夫极谈幽玄，访奇述异，无不举此以为美话。至于娼优女子，皆能调说大略。惜乎不被之以音律，故不能播之声乐，形之管弦。好事君子极饮肆欢之际，愿欲一听其说，或举其末而忘其本，或纪其略而不及终其篇，此吾曹之所共恨者也。今于暇日，详观其文，略其烦亵，分之为十章。每章之下，属之以词。或全摭其文，或止取其意。又别为一曲，载之传前，先叙前篇之义。调曰商调，曲名蝶恋花。句句言情，篇篇见意。奉劳歌伴，先定格调，后听芜词。
丽质仙娥生月殿。谪向人间，未免凡情乱。宋玉墙东流美盼。乱花深处曾相见。
密意浓欢方有便。不奈浮名，旋遣轻分散。最恨多才情太浅。等闲不念离人怨。
西江月·人世一场大梦
作者：趙德麟
朝代：宋

人世一场大梦，我生魔了十年。明窗千古探遗编。不救饥寒一点。更被维摩老子，不教此处容言。炉熏清炷坐安禅。物物头头显现。
鹧鸪天
作者：趙德麟
朝代：宋

素玉朝来有好怀。一枝梅粉照人开。晴云欲向怀中起，春色先从脸上来。深院落，小楼台。玉盘香篆看徘徊。须知月色撩人恨，数夜春寒不下阶。
鹧鸪天（蓝良辅知倅·舟中晚坐会上作）
作者：趙德麟
朝代：宋
体裁：词

麝发雕炉小袖笼。天教我辈此时同。橼经雪重香方满，菊到秋深色自浓。船槛内，月明中。插花归去莫匆匆。人生更在艰难内，胜事年来不易逢。
摸魚子
作者：趙必
朝代：宋

倚西風、招鴻送燕，年華今已如客。青奴一餉貪涼夢，昨夜酒紅無力。愁似織。聽鳴葉寒蟬，話到情無極。舞衣春入。歡帶眼偷移，琴心不斷，襟袖舊時窄。紅塵陌。誰寄佳人訊息。任他珠網瑤瑟。金釵兩鬢霓裳曲，總是浪歌閒拍。長夜笛。且慢析輕勻，留醉酒壚側。煙青霧白。望殘照關河，晴雲樓閣，何處是秋色。
夏日燕黌堂
作者：趙必□
朝代：宋

赤城中。奏鶴笙一曲，玉佩丁東。蒲節後七日，宴翠閬瓊宮。年年王母來稱壽，醉蟠桃、幾度東風。簇花間五馬，輕裘短帽，雪鬢吟翁。魁宿耀三雍。曾歸車共載，非虎非熊。急流勇退，淵底臥驪龍。山中不用官三品，墊角巾、人慕林宗。記亳州舊事，畫鴟夷子，獻與恭公。
宴清都
作者：趙必□
朝代：宋

遠遠漁村鼓。斜陽外、賓鴻三兩飛度。茅簷春小，白雲隱几，青山當戶。騷翁底事飄蓬，渾忘卻、耕徒釣侶。何時尋、斗酒江鱸，悠悠千古坡賦。風流種柳淵明，折腰五斗，身為名苦。有秫田貳頃，菊松三逕，不如歸去。山靈休勒俗駕，容我臥、草堂深處。問故園、怨鶴啼猿，今無恙否。
意難忘
作者：趙必□
朝代：宋

魏紫姚黃。屬吟翁管領，曾醉春觴。盟寒釵鳳股，灰冷寶猊香。前事遠，此心涼。去也棹滄浪。把年時、芳情付與，鴛頸交相。燈前弔影成雙。嘆星星絲鬢，老矣潘郎。愁偏欺客枕，樣不入時妝。塵面目，鐵心腸。歸隱又何妨。小灘頭、曲竿直釣，誰識嚴光。
朝中措
作者：趙必□
朝代：宋

冰肌玉骨為誰癯。只為故人疏。憔悴粉銷香減，風流不似當初。聚能幾日，匆匆又散，騎鶴西湖。整整一年相別，到家傳語林逋。
朝中措
作者：趙必□
朝代：宋

桔肥梅小蠟橙黃。薄薄板橋霜。春透謝娘庭院，雅宜倚玉偎香。舊情如紙，新情如海，冷熱心腸。誰為移根換葉，桃花自識劉郎。
朝中措
作者：趙必□
朝代：宋

鳳凰臺上聽吹簫。銀燭萬紅搖。要覓瓊漿玉飲，隔牆便是藍橋。大兒清徹，小喬初嫁，雨膩雲嬌。愁怕沈郎銷瘦，不堪十萬纏腰。
水調歌頭
作者：趙必□
朝代：宋

百歲人能幾，七十世間稀。何況先生八十，蔗境美如飴。好與七松處士，更與梅花君子，永結歲寒知。菊節先五日，滿酌紫霞卮。美成詞，山谷字，老坡詩。三徑田園如昨，久矣賦歸辭。不是商山四皓，便是香山九老，紅頰白鬚眉。九十尚入相，綠竹頌猗猗。
浣溪沙
作者：趙必□
朝代：宋

只為相思怕上樓。離鶯一操恨悠悠。十二翠屏煙篆冷，曉窗秋。繡線未拈心已懶，花箋欲寄寫還羞。懊恨郎邊無個信，暮雲愁。
滿江紅
作者：趙必□
朝代：宋

如此風濤，又斷送、一番蒲節。何處寄、黍簡綵線，龍饞蛟齧。已矣騷魂招不返，蘭枯蕙老餘香歇。俯仰間、萬事總成陳，新愁結。梅子雨，荷花月。消幾度，頭如雪。嘆英雄虛老，悽其一吷。回首百年歌舞地，胥濤點點孤臣血。問長江、此恨幾時平，茫無說。
綺羅香
作者：趙必□
朝代：宋

辦一枝藤，蠟一雙屐，縱步翠微深處。無限芳心，付與蜂媒蝶侶。紅堆裡、杏臉勻妝，翠圍外、柳腰嬌舞。有吟翁、熱惱心腸，肯拈出、美成佳句。九十光陰箭過，趁取芳晴追逐，春風杖屨。消得幾番，風和雨、春歸去。悵鶯老、對景多愁，倩燕語、苦難留住。鞦韆影裡送斜陽，梨花深院宇。
菩薩蠻
作者：趙必□
朝代：宋

紅嬌翠溜歌喉急。舊弦撥斷新腔入。往事水東流。菱花曉帶秋。幃香雙鳳集。清淚層綃溼。殘夢五更頭。酒醒依舊愁。
賀新郎
作者：趙必□
朝代：宋

壽酒浮萸菊。記年年、重陽嘉節，開尊華屋。綠鬢朱顏春不改，彼美人兮如玉。有錦繡、珠璣滿腹。戶外紅塵飛不到，受人間、倒大清閒福。數花甲，才八六。十分秋色呈新綠。一簇兒、池館亭臺，左梅右竹。柳下系船花下飲，不減西園金谷。更桔外、安排棋局。獨立小橋明月夜，喚鶯鶯、低唱雙飛曲。有子也，萬事足。
賀新郎
作者：趙必□
朝代：宋

沙上盟鷗鷺。笑吟翁、夢今不到，草堂深處。金屋重重春睡暖，傍翠偎香步步。已自摘、蟠桃三度。舊日畫眉情性在，更君房、妙絕文章語。消受得，乘鸞侶。樓中燕燕誰家住。又從新、移根換葉，栽花千樹。第一信風春事覺，莫遣綠羞紅汙。早早做、闌干遮護。天上姻緣千里合，喜乘槎、先入銀河路。人似玉，衣金縷。
醉落魄·一斛珠
作者：趙必□
朝代：宋

西園飲歇。倚闌干、玉簫聲徹。荷枯菊老秋芳歇。兩蕊三花、九月南州雪。何郎情思逋仙骨。觀桃牆杏成疏闊。醉騎玉鳳遊銀闕。滿樹西風、吹動暗香月。
隔浦蓮·隔浦蓮近拍
作者：趙必□
朝代：宋

東風吹長嫩葆。花塢穿青窈。玉管新聲，金鈴顫響驚青鳥。行樂莫草草。春光鬧。鴛浴垂楊沼。紅嬌小。梳宮樣、髻雲釵鳳斜倒。酒邊輕別，一枕相思到曉。巫山難夢到。愁覺。一些心事誰表。
鷓鴣天
作者：趙必□
朝代：宋

湖海相逢盡賞音。囊中粒劑值千金。單傳扁鵲盧醫術，不用楊高郭玉針。三斛火，一壺冰。藍橋搗熟隔雲深。無方可療相思病，有藥難醫薄倖心。
和孫逢辰遊子吟
作者：趙必㳅
朝代：宋

獨向春風淚幾回，經年遊子自堪悲。
天涯只爲青雲絆，堂上應憐白雪垂。
離思不隨音問去，浪身惟逐夢魂歸。
有時得慰故鄉願，骨肉團團醉壽杯。
秋夜玩月
作者：趙必㳅
朝代：宋

幾度停杯發浩歌，月華偏照別離多。
牀頭賸有樽酒綠，醉飲鯨飛滄海波。
言志
作者：趙必㳅
朝代：宋

足濯長江萬里流，手提三尺龍泉遊。
胸中一片英雄氣，生不殺奸死不休。
飲酒
作者：趙必岊
朝代：宋

窮居無與娛，弱子戲我右。
寧知千載前，不是桑榆友。
今爲骨肉親，結愛豈不厚。
不知後千載，當復如此否。
且盡人間事，幽遠非所叩。
小亭夜坐即景
作者：趙必常
朝代：宋

小亭夜坐滌炎蒸，頓覺風清趣已成。
數點流螢亭外度，兒童戲逐月邊星。
秋高亭
作者：趙必愿
朝代：宋

秋空何太高，秋風何太清。
秋露何太皎，秋月何太明。
秋山有素期，秋水莫間盟。
力此久病身，試上高高亭。
上欲駕扶摇，下欲跳清泠。
手持紫玉簫，跨鵬或騎鯨。
時吹復時止，霄壤隨縱橫。
回首天上人，見我呼友生。
我言你能許我三百六旬無一日之不秋，則我亦許你從此爲逍遥之朋。
重建神秀樓追和忠定公韻
作者：趙必愿
朝代：宋

維茲城南樓，廢興端有時。
昔我忠定公，樓成旋西歸。
拜廳慚匪肖，易麾繇好溪。
循環六十載，烏兔驚梭飛。
吁嗟古雉堞，巨浸墮藩籬。
陶甓既還舊，更創如有期。
歲事喜中稔，度材授工師。
非敢侈輪奐，聊爾遵先規。
江山展圖畫，欄檻倚晴暉。
肯堂久在念，今我身則夷。
遼鶴去不返，遺墨猶淋漓。
一時賸篇詠，皆表而出之。
登眺惟疇昔，未覺此舉非。
落成燈火夜，萬點天星移。
潮生月在浦，酒闌風滿衣。
幸繼前人躅，敬和前人詞。
斯樓儻不朽，庶慰蒸湘悲。
十月梅花
作者：趙必成
朝代：宋

初冬未見一片雪，先見梅開傍花庵。
可是東君留厚意，早傳消息到江南。
題陳生鯉魚圖
作者：趙必成
朝代：宋

神龍原自異凡魚，潴澤還知不久居。
平地雷轟頭角露，滔天浪浴甲鱗舒。
應誇鼇海都量遍，漫道龍門不可踰。
試問錦標剛一躍，陡成霖雨足沾濡。
春日田園雜興
作者：趙必拆
朝代：宋

一段佳山水，芳時事正妍。
犢耕青燒雨，鶴卧碧桃烟。
社老邀嘗煮，鄰僧伴摘鮮。
莫嫌陶令拙，農圃得餘年。
和榴皮題壁韻
作者：趙必曄
朝代：宋

回仙吸露餐霞者，却勝人間煙火餘。
二十八言留壁上，不須青鳥爲傳書。
句
作者：趙必橦
朝代：宋

昔時說易希程氏，今日傳經愧伏生。
題梅山
作者：趙必橦
朝代：宋

一隠吳門訪此山，深憐漢鼎尚多艱。
片言倘得回天聽，未必仙名滿世間。
濯足
作者：趙必漣
朝代：宋

小橋坐濯足，澗狹水流急。
源頭夜雨多，落花漾露濕。
自題梅花莊
作者：趙必漣
朝代：宋

一間茅屋傍溪斜，三徑荒於靖節家。
但得鶴糧隨分足，更須鋤月種梅花。
句
作者：趙必瞻
朝代：宋

生平許國慚無補，化作東風掃虜塵。
次寒山寺
作者：趙必瞻
朝代：宋

可惜邯鄲夢未成，數聞僧舍木魚聲。
寒鷄有意催人起，早解孤舟曉月行。
通問蒙古覊留自述
作者：趙必瞻
朝代：宋

丈夫辭上國，千里爲封侯。
志似沖天鵠，身如繫纜舟。
終同劉敬返，暫作子卿留。
戈鼓從伊競，客心豈倦遊。
答本堂先生歌
作者：趙必興
朝代：宋

往事兮浮雲，偕老兮天倫。
樂莫樂兮天真，如良人何兮良人。
句·其一
作者：趙必范
朝代：宋

卜歲聊憑六壬課，有生未識五辛盤。
句·其三
作者：趙必范
朝代：宋

幾點飛花芳徑雨，一雙新燕荻簾風。
句·其二
作者：趙必范
朝代：宋

幸有漁樵同此樂，苦無車馬自相諠。
句·其四
作者：趙必范
朝代：宋

茭白生苗藏蛤地，桑黄含葚浴蠶天。
春日田園雜興
作者：趙必范
朝代：宋

一歲農功只在春，夫夫婦婦幾艱辛。
青門舊有種瓜地，綠野新添躬稼人。
早把牛衣教諸子，欲修蠶具問良辰。
夜來谷口東風過，只恐逢人問子真。
憶業師劉夫子
作者：趙必蒸
朝代：宋

嚴風砭肌骨，怵然起遐思。
哲人已久萎，誰可作聖儀。
吾虞劉夫子，曰維百世師。
秉直疾邪佞，是非無所私。
依歸良有在，出處各以時。
遭時復不偶，竟爾相睽違。
四顧寂似闐，中心重凄其。
星渚趙侍郎霞城枉駕
作者：趙必蒸
朝代：宋

高情瀟灑出風塵，華轂傳呼下士頻。
獨愧迂疎無別技，鴻飛冥冥任吾真。
爲子姪入宗學賦二首志喜·其一
作者：趙必蒸
朝代：宋

月露才華錦繡章，麟經家學獨誇長。
笑談鏖戰聯三捷，此是男兒立志强。
爲子姪入宗學賦二首志喜·其二
作者：趙必蒸
朝代：宋

采芹今已入宮牆，不負平生志氣昂。
更擬來科應特奏，光榮宗室姓名香。
答賀文杏堂韻
作者：趙必蒸
朝代：宋

文杏堂開華渡西，九天雨露正來肥。
漫誇奕葉光先宅，却羨新裁出故知。
千載暖回唐苑樹，一時春足謝家枝。
欲將俚語依金玉，把盞共論覺醉遲。
答資政趙庸齋
作者：趙必蒸
朝代：宋

樗櫟慚非梁棟材，自甘落拓困塵埃。
明公終日垂青眼，皓首窮年志欲灰。
元日客中和同年韻
作者：趙必𤩪
朝代：宋

歲堂堂去逐江干，夜半東風送舊寒。
爆竹聲中人老大，梅花香外客平安。
一番春事從頭起，萬里天衢著步寬。
上下雲龍平昔願，擬摩短翮附飛翰。
再用前韻集句·其一
作者：趙必𤩪
朝代：宋

我思君處君思我，一掬歸心未到家。
相見或因中夜夢，孤燈何事獨成花。
再用前韻集句·其一〇
作者：趙必𤩪
朝代：宋

忽憶故人天外去，感君贈我瓊瑶枝。
世間好句無人共，郎罷吟詩囝和詩。
再用前韻集句·其七
作者：趙必𤩪
朝代：宋

少年心壯輕爲客，不寄梅花遠信來。
爲見行舟試借問，看花出約幾時回。
再用前韻集句·其三
作者：趙必𤩪
朝代：宋

蔬飯藜牀破衲衣，經年兀兀槿花籬。
與君聚散若雲雨，君問歸期未有期。
再用前韻集句·其九
作者：趙必𤩪
朝代：宋

草根何處不蟲聲，燈火昏昏獨掩屏。
有約不來過夜半，煮茶敲碎一池冰。
再用前韻集句·其二
作者：趙必𤩪
朝代：宋

思君天闊水悠悠，醉裏眉攢萬國愁。
所不負予如此酒，已教從事到青州。
再用前韻集句·其五
作者：趙必𤩪
朝代：宋

相思一夜梅花發，吟破離心句不成。
橫玉叫雲清似水，夜鐘殘月雁歸聲。
再用前韻集句·其八
作者：趙必𤩪
朝代：宋

何所獨無芳草兮，歸田有計一何稽。
吾儕流落豈天意，俯仰天地身醯鷄。
再用前韻集句·其六
作者：趙必𤩪
朝代：宋

千里萬里西復東，山川長在淚痕中。
何當共剪西窗燭，一曲琵琶酒一鍾。
再用前韻集句·其四
作者：趙必𤩪
朝代：宋

聞道騎鯨遊汗漫，寄書因見雁南征。
他年一舸鴟夷去，莫羨摶風起北溟。
別和明府歸帥省·其一
作者：趙必𤩪
朝代：宋

江山如昨日，人物已晨星。
往事風前絮，浮生水上萍。
別離頭半白，邂逅眼終青。
客子愁如醉，曉風吹未醒。
別和明府歸帥省·其二
作者：趙必𤩪
朝代：宋

幾度賦停雲，重逢瘴海濱。
已成三載別，猶是舊時貧。
酒量病來減，詩情老更新。
慇懃分袂意，折盡柳條春。
南山亭吟梅用韻
作者：趙必𤩪
朝代：宋

玉輦瑶車具，飄飄銀臺路。
羣姬擁蓋羽，太真衣縞素。
夜宴瓊花圃，玉郎騎鶴赴。
翠衣凍欲仆，芳信誰傳付。
無夢高唐賦，酒闌散香霧。
南山賞梅分韻得觀字
作者：趙必𤩪
朝代：宋

老梅百窠霸騷壇，崢嶸鐵骨傲歲寒。
千枝萬枝凍欲槁，一花兩花春尚慳。
愁聞羌雛吼玉笛，羞見公子馱金鞍。
芳魂久嫁逋仙去，怨雲恨雨迷孤山。
憔悴獨醒者，納交惟芷蘭。
江南窮詩人，鄙哉弟山礬。
甚而含毫吮墨之俗子，或比之粉面之何郎、玉肌之阿環。
梅花酷怕渠點涴，所以未破冰雪顔。
與其玉堂兮金屋，孰若竹籬茅舍幽且閒。
與其狀元兮宰相，孰若收香斂華林壑間。
逆知梅意同我意，詩人合作如是觀。
南康縣圃賞梨花呈長官·其一
作者：趙必𤩪
朝代：宋

種花之暇點春芳，把酒花邊試洗粧。
差勝當年潘令尹，空栽桃李滿河陽。
南康縣圃賞梨花呈長官·其三
作者：趙必𤩪
朝代：宋

霜玉肌膚冰雪魂，春風庭院月黄昏。
兒曹不解吟翁意，無雨無風也閉門。
南康縣圃賞梨花呈長官·其二
作者：趙必𤩪
朝代：宋

點綠粧紅千萬般，薰桃染柳更蒸蘭。
梨花也費東風力，九十日春無點閒。
南康縣圃賞梨花呈長官·其四
作者：趙必𤩪
朝代：宋

李俗桃麄不用評，梅花之後此花清。
喚醒山谷商量過，差替山礬做弟兄。
即席點韻賦方硯
作者：趙必𤩪
朝代：宋

一片端溪雲，至寶俗眼驚。
體方而質剛，翰林叨寵榮。
楮君同出處，松侯難弟兄。
紫肝馬膚潤，綠暈鴝眼明。
自笑謫仙狂，曾倩妃子擎。
我愛清廟瑟，人吹高門笙。
龍尾與鳳咮，圓巧相逢迎。
吾友管城公，奚假乎猩猩。
留此鎮山房，移文鷗鷺盟。
好方已成癖，焉用圓爲卿。
古端飲問梅亭作
作者：趙必𤩪
朝代：宋

把酒問梅開未開，梅花問我何時來。
嫣然一笑醒塵夢，撩我詩興寬酒懷。
有梅無詩酒懷惡，有詩無酒羈味薄。
一觴一咏暢幽情，人生須作及時樂。
去年嶺頭曾相逢，花邊釃酒酹師雄。
霜月三更天似水，枝頭翠鳥睡正濃。
今年寒淺花較遲，一花兩花時最奇。
春多爛漫無意思，此意梅花知不知。
孤山寂寞逋仙去，香影之後更無句。
幾回擬作梅花騷，無力其如梅花何。
懷哉此花丈人行，冰清玉潔不做時粧樣。
紛紛桃李嫁春風，臭味未必與我同。
莫說和羹事，和羹事猶未。
莫羨玉堂人，玉堂人已陳。
細把心期向梅說，花開花落有時節。
句
作者：趙必𤩪
朝代：宋

詩人只合住茅屋，天下未嘗無菜羹。
吟社遞至詩卷足十四韻以答之爲梅水村發也·其一
作者：趙必𤩪
朝代：宋

鐵石其心腸，冰雪其襟胸。
晨陪玉輦遊，夕墮瘴海東。
吟社遞至詩卷足十四韻以答之爲梅水村發也·其一〇
作者：趙必𤩪
朝代：宋

對梅日一醉，無酒如梅何。
塵世獨醒人，卑之毋甚高。
吟社遞至詩卷足十四韻以答之爲梅水村發也·其一一
作者：趙必𤩪
朝代：宋

水月一聯詩，桃杏不敢近。
卷錦歸之梅，梅花無可遜。
吟社遞至詩卷足十四韻以答之爲梅水村發也·其一三
作者：趙必𤩪
朝代：宋

梅花老山林，思與天下芳。
瓊花差清白，薦之守維揚。
吟社遞至詩卷足十四韻以答之爲梅水村發也·其一二
作者：趙必𤩪
朝代：宋

無贄謁梅花，一詩我破戒。
春風如打勘，具有案卷在。
吟社遞至詩卷足十四韻以答之爲梅水村發也·其一四
作者：趙必𤩪
朝代：宋

懷哉丈人行，四海空交游。
桃李不識面，一生慕荆州。
吟社遞至詩卷足十四韻以答之爲梅水村發也·其七
作者：趙必𤩪
朝代：宋

子猷癖愛竹，無夢到香影。
雪夜棹匆匆，未必有詩興。
吟社遞至詩卷足十四韻以答之爲梅水村發也·其三
作者：趙必𤩪
朝代：宋

紫薇號舍人，紅荔名郎官。
梅花隠君子，未可一樣觀。
吟社遞至詩卷足十四韻以答之爲梅水村發也·其九
作者：趙必𤩪
朝代：宋

我愛梅花清，梅花憐我癯。
寧爲寒東野，毋爲渴相如。
吟社遞至詩卷足十四韻以答之爲梅水村發也·其二
作者：趙必𤩪
朝代：宋

蕭艾穢羣芳，草木紛零落。
梅花我輩人，例合束高閣。
吟社遞至詩卷足十四韻以答之爲梅水村發也·其五
作者：趙必𤩪
朝代：宋

霜凋雪剝餘，萬卉生意動。
梅花讓羣芳，回施春風供。
吟社遞至詩卷足十四韻以答之爲梅水村發也·其八
作者：趙必𤩪
朝代：宋

香魂逐逋去，翠羽招不還。
醉倒趙師雄，一身花影寒。
吟社遞至詩卷足十四韻以答之爲梅水村發也·其六
作者：趙必𤩪
朝代：宋

欲花未花時，此妙無人知。
著花已多事，更爲花吟詩。
吟社遞至詩卷足十四韻以答之爲梅水村發也·其四
作者：趙必𤩪
朝代：宋

無詩對梅羞，詩成梅花開。
梅自工於詩，歐九却識梅。
和同社酒邊韻
作者：趙必𤩪
朝代：宋

規規爲愚傲爲穎，晨華夕喪何足逞。
對山悠然此心領，誰歌白雪妙於郢。
題破蜀牋爲紅杏，晝遊苦短燭堪秉。
愧我寒蜩嘒如哽，墮身千仞求長綆。
移文鷗社盟莫冷，共嚼梅花醉香影。
和同社餞梅
作者：趙必𤩪
朝代：宋

花開春意動，花謝春意靜。
逋仙餘詩魂，夢斷孤山境。
飄零萬斛香，冷落一枝影。
玉笛聲聲愁，月浸闌干冷。
吟翁餞梅行，詩句真雋永。
持螯醉酒船，呼童滌茶皿。
欲調宰相羹，且歸狀元嶺。
離騷不知音，激楚鄙鄢郢。
惟有廣平翁，心腸鐵石勁。
無花實更奇，此意要人領。
桃李兒女曹，眼底紛蛙井。
酒醒動微吟，心下快活省。
和尹權宰見訪韻
作者：趙必𤩪
朝代：宋

牛下高眠扣角歌，轡金裾翠重相過。
江湖十載知心少，風雨一庭愁思多。
君向青雲騰驥足，我甘白髪老漁簑。
茅簷剪燭更酌酒，人世歡娛能幾何。
和張竹處韻餞陳匝峰之濂泉
作者：趙必𤩪
朝代：宋

不愁官冷客無氈，力欲回瀾障百川。
無己晚年工覓句，元龍豪氣諱求田。
焚章徑解諸侯印，買酒時分司業錢。
庭草池蓮總春意，詩人只合住濂泉。
和文文山中秋賞月韻
作者：趙必𤩪
朝代：宋

中秋有月更有酒，樂事賞心并二難。
萬里無塵銀世界，一清徹底玉溪山。
素娥伴兔夜無寐，仙侶乘鸞曉未還。
老子南樓動吟興，風吹香句墮塵寰。
和文文溪慶徐固峰六十得子韻
作者：趙必𤩪
朝代：宋

明珠生老蚌，光彩射西湖。
歲晚穎方實，春榮木不枯。
卿兒是麟否，陵母夢雲無。
他日浣花老，騎馿索醉扶。
和朱水鄉韻·其一
作者：趙必𤩪
朝代：宋

已落淵明後，歸歟寂寞濱。
舊交松處士，新寵竹夫人。
詩國尊齊晉，仙溪隔昴辰。
南柯還是夢，螻蟻自君臣。
和朱水鄉韻·其三
作者：趙必𤩪
朝代：宋

何處著詩豪，白雲高更高。
山中別天地，門外自波濤。
夜雨荒園菊，春風媚觀桃。
歸來懷故宇，招隠愧離騷。
和朱水鄉韻·其二
作者：趙必𤩪
朝代：宋

江湖雙鬢短，風雨一燈孤。
買酒初嘗芡，抄詩細截蒲。
織耕同德曜，編簡對韓符。
怕有傷時句，磨教稜角無。
和朱水鄉韻·其四
作者：趙必𤩪
朝代：宋

一我獨栖栖，相逢又解携。
驚魚依亂藻，忙燕壘新泥。
亦有種桃者，獨無芳草兮。
買舟欲乘興，風雨黯前溪。
和李梅南對梅韻
作者：趙必𤩪
朝代：宋

三花兩花疏籬東，玉堂何似茅舍中。
孤芳不受春風涴，千紅萬紫俱下風。
羅浮夢斷孤山杳，寂寂誰躡二子蹤。
謫仙天人霸梅國，騷壇萬仞奴羣雄。
我交梅花二十冬，梅工於詩例合窮。
我窮於梅詩更拙，豈無膏沐誰爲容。
湘纍醒眼不相識，蘭芷未必臭味同。
何時典衣買酒醉梅下，澆我磊落寫我悰。
詩成閣筆對梅笑，此一瓣香爲梅翁。
和李梅南見寄十四韻
作者：趙必𤩪
朝代：宋

公歸乎山中，袖藏經濟策。
恨不雲龍遊，相從老樵石。
樵溪釀泉甘，樵谷嘉禾殖。
詩壘壓劉曹，酒國并秦越。
與其千戶侯，何如千畝漆。
文星耿在目，龍門兮咫尺。
天風墮珠璣，捧玩手不釋。
斧鉞太森嚴，句法尤峭拔。
奈何士也賤，至寶道傍擲。
平生釣鰲手，烹鮮抑何屑。
簞食與豆羹，豈足動顔色。
閒愁惱吟腸，義利自爲敵。
相逢開口笑，無怨亦無德。
和李梅外韻以傷邑士之無朋
作者：趙必𤩪
朝代：宋

兀兀規規鐵限門，鬚眉妾婦徧吾村。
蜀南見日犬羣吠，井底觀天蛙自尊。
守望誰爲鄉里助，典型藉有老成存。
書生唇齒久荆棘，氣不能平又一言。
和自村同年韻寄南山劉義車
作者：趙必𤩪
朝代：宋

空谷寥寥絕足音，月明千里故人心。
功名蝴蝶半床夢，歲月蜉蝣一息陰。
王粲曾聞附劉表，華元何忍薄羊斟。
買舟欲泛剡溪曲，安道門前雪忒深。
和黄秋三衢舟中韻
作者：趙必𤩪
朝代：宋

壯志曾期捋虎鬚，中年跛鱉困泥途。
糟𥻿富貴幾場醉，盧雉功名一擲呼。
世事看來真塞馬，吾才祇可比黔馿。
客遊倦矣休歸去，三逕可松園可蔬。
和黄秋韻
作者：趙必𤩪
朝代：宋

騷壇分戍打愁城，奏凱梅邊緩轡行。
詩債填償難一頓，酒緣結習是三生。
未能范蠡浮輕舸，且學靈均賦落英。
落魄半生成底事，沙汀月冷負鷗盟。
和黎簿韻
作者：趙必𤩪
朝代：宋

月佩雲冠白雪纓，枳花香裏見詩人。
武城半載嘗聞政，洛社他年儻卜鄰。
四海人皆知鑿齒，一簑誰復識玄真。
斯文共締千年好，杯酒歡娛迹總陳。
懷梅水村十絕用張小山韻·其一
作者：趙必𤩪
朝代：宋

人生南北浮萍耳，四海九州都是家。
畢竟男兒心似鐵，莫將愁淚涴梅花。
懷梅水村十絕用張小山韻·其一〇
作者：趙必𤩪
朝代：宋

君行千里無幾微，六見月挂珊瑚枝。
山猿野鶴俱無恙，獨有梅花欠數詩。
懷梅水村十絕用張小山韻·其七
作者：趙必𤩪
朝代：宋

梅花集裏識真梅，曾讀梅花偈子來。
四海交游君倒指，江南只有賀方回。
懷梅水村十絕用張小山韻·其三
作者：趙必𤩪
朝代：宋

小山山人荷爲衣，松梅爲屋竹爲籬。
簷花細雨青燈句，獨憶鄭老同襟期。
懷梅水村十絕用張小山韻·其九
作者：趙必𤩪
朝代：宋

鄰牆砧杵送秋聲，雲掩香幃六曲屏。
燈下回文題未就，梅花明月一床冰。
懷梅水村十絕用張小山韻·其二
作者：趙必𤩪
朝代：宋

十年騎鶴夢悠悠，天地無情白髪愁。
歸到咸陽還似客，幾回腸斷望并州。
懷梅水村十絕用張小山韻·其五
作者：趙必𤩪
朝代：宋

暮秋已誤張郎約，冬暮歸期又未成。
趁取歲前到家好，春來怕有杜鵑聲。
懷梅水村十絕用張小山韻·其八
作者：趙必𤩪
朝代：宋

銀鈎鐵畫憶珍題，筆法精神逼會稽。
可是荆州佳子弟，爭憐野鶩厭家雞。
懷梅水村十絕用張小山韻·其六
作者：趙必𤩪
朝代：宋

夢入羅浮歸興崧，回程約莫到閩中。
何當載酒迎馬首，先生莫負琉璃鍾。
懷梅水村十絕用張小山韻·其四
作者：趙必𤩪
朝代：宋

紙衾如水夢難成，抱膝燈前讀北征。
懊恨雁來無箇字，海雲千里雨溟溟。
戲題睡屏·其一
作者：趙必𤩪
朝代：宋

一別相如直至今，床頭綠綺暗生塵。
當年自是文君誤，未必琴心解挑人。
戲題睡屏·其三
作者：趙必𤩪
朝代：宋

翻覆于郎錦笥看，紅邊墨跡未曾乾。
宮中怨女今無幾，那得新詩到世間。
戲題睡屏·其二
作者：趙必𤩪
朝代：宋

點檢殘枰未了棋，才貪著處轉成低。
一番輸後惺惺了，記取從前當局迷。
戲題睡屏·其四
作者：趙必𤩪
朝代：宋

秋水盈盈嬌眼溜，春山淡淡黛眉輕。
人間一段真描畫，喚起王維寫不成。
挽張縣尹
作者：趙必𤩪
朝代：宋

別駕新除墨尚鮮，翩其鳬舄已飛僊。
床頭空有栽花譜，身後應無買木錢。
自古才人多薄命，如今鄉國正思賢。
纍纍孤寡相持泣，說與天知天也憐。
挽李春叟
作者：趙必𤩪
朝代：宋

靖節有詩題晉號，德公無意入襄城。
蓬鬢早因時事白，荷衣不受刦塵污。
挽李梅邊·其一
作者：趙必𤩪
朝代：宋

貞元朝士盡凋零，一世龍門羨李膺。
靖節有詩題晉號，德公無意入襄城。
牀頭點易朱猶濕，几上遺書稿已謄。
收拾故家華萼集，翩翩三鳳以文鳴。
挽李梅邊·其二
作者：趙必𤩪
朝代：宋

歸卧西樓理故書，幅巾羽扇一癯儒。
家庭師友尊明道，古史文章逼老蘇。
蓬鬢蚤因時事白，荷衣不受劫塵污。
嗚呼天不遺耆老，雨淚如傾一束芻。
挽李自玉·其一
作者：趙必𤩪
朝代：宋

安樂窩中寄幅巾，床頭易註墨猶新。
蓋棺只著深衣去，疑是堯夫輩行人。
挽李自玉·其三
作者：趙必𤩪
朝代：宋

百年心事兩眉頭，生死閭閻繫戚休。
浩蕩中流無砥柱，乘風漲浪舞鯨鰍。
挽李自玉·其二
作者：趙必𤩪
朝代：宋

宗主文盟護梓桑，春風一手種甘棠。
葬時移近坡翁墓，留取清名伴菊香。
挽李自玉·其四
作者：趙必𤩪
朝代：宋

醫至猶言疾可爲，酸風吹訃落茅茨。
典型諸老凋零盡，一束生芻雨涕垂。
挽趙北山
作者：趙必𤩪
朝代：宋

嫠緯孤忠泣黍離，吟形如鶴不勝衣。
參苓信美難供病，松菊猶存欠賦歸。
魂夢三千餘里遠，功名四十九年非。
北山猿鶴多悽愴，獨對梅花淚暗揮。
挽鄧南山·其一
作者：趙必𤩪
朝代：宋

洛社耆英久隠居，書田付與子孫鋤。
終南不是功名徑，說著功名俗了渠。
挽鄧南山·其二
作者：趙必𤩪
朝代：宋

老子平生不好諛，莫教猿鶴費分疏。
只消題作南山墓，種竹一庭梅百株。
挽陳東湖·其一
作者：趙必𤩪
朝代：宋

諸公凋謝盡，此老魯靈光。
筆硯生涯舊，詩書福澤長。
春園名獨樂，秋圃賦寒香。
誰續斯文脈，元方與季方。
挽陳東湖·其三
作者：趙必𤩪
朝代：宋

吾善養吾存，衡茅道更尊。
書聲響三世，詩派禪諸孫。
今古自秦晉，山林有綺園。
臨風涕如雨，一些試招魂。
挽陳東湖·其二
作者：趙必𤩪
朝代：宋

東湖地百弓，左柳右芙蓉。
老屋三間月，童顔七十翁。
曉凉快吟屨，晚霽醉漁篷。
一夜西風慘，池荷不敢紅。
挽陳東湖·其四
作者：趙必𤩪
朝代：宋

邯鄲塵夢覺，歸卧讀書林。
投老菊三徑，憂時雪一簪。
魚安知我樂，鷗自識翁心。
已矣鍾期死，眼前誰賞音。
春行南山訪友不遇
作者：趙必𤩪
朝代：宋

瘦筇支我上南山，纔到山中分外閒。
九十日春將解印，百年心事幾凭欄。
燕營一壘雛相慶，鶴舞三臺仙未還。
松菊把門牢閉著，誰人彈壓此騷壇。
李月野舍旁之李花於梅時郡齋有詩遂次其韻·其一
作者：趙必𤩪
朝代：宋

李花不減梅花白，閒與梅花爭幾回。
惟有暗香疏影句，承當不下讓還梅。
李月野舍旁之李花於梅時郡齋有詩遂次其韻·其二
作者：趙必𤩪
朝代：宋

李花久慕梅清潔，取友於梅結己知。
不是爭春逞年少，祇嫌桃杏带妖姿。
生朝觴客即席用韻
作者：趙必𤩪
朝代：宋

西風吹客浮仙槎，萬斛詩香散幽遐。
瓊裾翠裳佩九霞，賜我羔酒龍團茶。
剪錦飛落山人家，黄絹幼婦無以加。
衰賤何足辱齒牙，相看白髪羞黄花。
西山薇蕨東陵瓜，前村烟雨黄犢車。
共嚼秋芳咀春華，茅齋飲盡鄰可賒。
至節寄家信
作者：趙必𤩪
朝代：宋

薄宦駸駸已及瓜，寒梅羞見舊時花。
年來吟苦形成鶴，客裏愁多鬢減鴉。
浮世有身元大患，此生何處是真家。
白雲極目空搔首，歸雁兩三寒日斜。
賀新郎
作者：趙必𤩪
朝代：宋

低唱芙蓉菊。有吟翁、坐擁紅嬌，宴黃金屋。恰則紱鱗三日後，燦燦晬盤珠玉。不待夢、燕懷楓腹。自是嫦娥分桂種，伴靈椿、千歲延清福。回笑我，龜藏六。歸歟老圃鋤春綠。吾菟裘、三徑荒苔，一庭瘦竹。欲隱貧無山可買，聊爾徜徉盤谷。更管甚、雲臺玉局。緊閉柴門傳語客，道主人、高枕南窗曲。有酒蟹，此生足。
賀新郎
作者：趙必𤩪
朝代：宋

繡口琅玕腹。美人兮、陽春一曲，華貂難續。喚醒荷花歸棹夢，猶憶紅塵迷目。只消得、烏飛兔逐。往事已隨流水去，眇愁予、鬱郁哀時俗。恨千縷，淚一掬。不使清史流芳馥。也不須、榮華富貴，尊前頻祝。但得山中茅屋在，莫遣鶴悲猿哭。隨意種、荼薇蹢躅。蓴菜可羹鱸可鱠，聽漁舟、晚唱清溪曲。醉又醒，喚芳醁。
賀黎耐交建經史閣
作者：趙必𤩪
朝代：宋

芹宮地屬淳熙祖，芸閣功成四世孫。
千載詩書元氣在，百年文獻故家存。
卷還贈券珍公帑，留取芳名榜聖門。
當道宗工鳳樓手，擬干椽筆刻璵璠。
贈相士桂月巖
作者：趙必𤩪
朝代：宋

昔有道人張巖電，口不言錢似王衍。
却言姓錢不姓張，滑稽玩世名猶香。
昔有巖電今月巖，月眼神舌和天談。
江湖賸結貴人知，雖不愛錢猶愛詩。
贈相士陳神眼
作者：趙必𤩪
朝代：宋

憶昔初逢神眼時，已於未第便相期。
不嫌屋矮重來訪，宦况蕭然且贈詩。
贈黄槐谷·其一
作者：趙必𤩪
朝代：宋

我坐詩窮子術窮，只堪雨笠與烟篷。
牢收相法無人問，路上相逢盡相公。
贈黄槐谷·其二
作者：趙必𤩪
朝代：宋

上下乾坤亂失經，禍淫禍善事冥冥。
老天自是無分曉，更向癡人說五星。
遊濂泉
作者：趙必𤩪
朝代：宋

星巖高哉不知其幾千丈兮，下有儒宮上接青雲梯。
綠凹鑿破冰泉冽，泉以濂名宗濂溪。
濂翁去今凡幾載，一脈流通無窒礙。
光風霽月此山中，景物因人成勝概。
亭翼翼，水泠泠，一清不著點子塵。
眼前色色俱呈露，何必解蘭縛塵纓。
君不見孤山六一泉，硯州包公井。
君子之澤深且長，清風千古霜凜凜。
我欲採薇隠此山，祇恐林慚澗恧鎖松關。
我欲祠下筆一詞，又恐寒泉痛洗凝之詩。
解襟坐石濯清泠，一歃寒冰和露飲。
雪我酒腸霜詩脾，此身疑在神仙境。
倩君爲問玉皇借玉鞭，鞭起睡龍騎上天。
持此一瓢濂翁泉，一雨炎荒洗蠻烟。
避地山中和楊推夜寒韻二首·其一
作者：趙必𤩪
朝代：宋

山藏皇恐色，溪訴不平聲。
落葉啼猿怨，危枝宿鳥驚。
林疏風四面，霜冷月三更。
酒醒愁無寐，燒松炙到明。
避地山中和楊推夜寒韻二首·其二
作者：趙必𤩪
朝代：宋

浮生等萍汎，前事總花虛。
橘外訪四皓，林間逢二疏。
溪山數茅屋，天地一蘧廬。
怕有桃源路，相期更卜居。
避地惠陽鼓峰用徐心遠韻
作者：趙必𤩪
朝代：宋

收拾當年破敕黄，山中蕙帳夢魂香。
風供松葉暖茶竈，雲卧茆窗凍筆床。
一雨鳴蛙亂深夜，數聲啼鳥怨斜陽。
風塵浩蕩愁如海，怎得中山醉酒方。
重九即席點韻
作者：趙必𤩪
朝代：宋

淵明我輩人，豈爲口體累。
歸歟三逕秋，清吟發幽寄。
醒眼對黄花，陶然已心醉。
世俗兒女情，飲菊萸繫臂。
長房果神仙，登高未爲智。
落帽狂參軍，聲利窮所嗜。
興來盡君歡，得句輸杜二。
牛山淚沾衣，鄙哉馬千駟。
悠然千載吟，高韻未易次。
人生聚幾何，此意非酒爲。
徜徉林壑遊，磊落湖海義。
明年此會日，老健天所賜。
重九宴陳東湖亭
作者：趙必𤩪
朝代：宋

詩成歡未盡，月下客重來。
清影共千里，寒香更一杯。
龍山秋寂寞，牛渚夜徘徊。
飲待東方白，人生能幾回。
陸戶有摴蒱之招詩以答之
作者：趙必𤩪
朝代：宋

局促束縮抱羈獨，頹然一我恧兮俗。
酒病昏沈無詩醫，詩腸枯槁欠酒沃。
閒窗坐與周公交，焚香痛把楚騷讀。
世情冷暖故人疏，笑殺和靖鱉頭縮。
夜長燈明弔影孤，無情紅粉不可呼。
夢中猛省京華事，圍紅擁翠邀博徒。
銀燭高燒海棠暖，醉豪一喝雉成盧。
贏却翠裘六郎恨，丈夫此樂天下無。
君不見劉毅家四壁，百萬祇一擲。
袁耽少不羈，破帽懷相隨。
逢場作戲政不惡，大抵人生樂其樂。
題月巖
作者：趙必𤩪
朝代：宋

千年老桂影婆娑，一半銀蟾挂碧蘿。
大抵人間天上事，團圓時少缺時多。
題竹隠梅外二先生祠堂
作者：趙必𤩪
朝代：宋

一瓣瞻祠像，形癯道自腴。
衣冠千載事，功力廿篇書。
老竹秦四皓，寒梅漢二疏。
紛紛麟閣畫，章服裹猴狙。
題雲岫半閒堂用李涉韻·其一
作者：趙必𤩪
朝代：宋

一塢白雲茅數間，歸與釣水採於山。
寄聲靈徹休相笑，未必僧閒似我閒。
題雲岫半閒堂用李涉韻·其二
作者：趙必𤩪
朝代：宋

卧月眠雲屋半間，詩人到處是家山。
當年悔弄君房筆，只得忙中一半閒。
餞實齋趨朝
作者：趙必𤩪
朝代：宋

四海人物如晨星，老成典型公一人。
秋月玉壺光皎皎，飛鸞不驂翔八表。
寒花晚節紛其香，春風筆底多甘棠。
景定東南民力竭，天畀福星照南粵。
盡洗蠻烟瘴雨塵，藥洲草木欣然春。
至今民拜寬分賜，古有今無此廉吏。
清風去後凜冰臺，前度劉郎又復來。
閫府清明民快活，滿腔子仁活潑潑。
一十四州生意多，海鰲不動紅牙高。
治平奏最居第一，生平受用惟一實。
一朝徵入作侍郎，晉陞邃閣侍華光。
國家多難予誰與，嗣王小毖新求助。
矧今耆俊莫如公，泰內君子上下同。
大用之機其在此，周公冢宰毋專美。
不然成王方幼沖，何爲衮衣赤舄先歸東。
送公此行登鼎席，南豐瓣香此昕夕。
他時英俊館翹材，桃樹應思去後栽。
餞尹權宰·其一
作者：趙必𤩪
朝代：宋

半年筆底種甘棠，棠未成陰又趣裝。
明月扁舟琴鶴共，西風一劍斗牛光。
人生易散情如海，事會無窮鬢未霜。
莫把屠龍斬蛟手，便携短棹釣滄浪。
餞尹權宰·其二
作者：趙必𤩪
朝代：宋

老我江湖倦送迎，故人此別若爲情。
綈袍氣義千金重，故紙功名一縷輕。
我輩何心爭鶩粒，人生到處有魚羹。
何時握手孤山路，共折梅花醉月明。
餞陳匝峰之濂泉
作者：趙必𤩪
朝代：宋

桃源渺何處，夢短到家難。
不辦一邱費，猶爲九品官。
鶴嫌新俸薄，鷗訝舊盟寒。
附翼攀鱗事，書生不敢干。
餞陳柳邊權惠陽教
作者：趙必𤩪
朝代：宋

豪氣元龍習未除，扁舟撐月過豐湖。
飯雖不足猶携鶴，累既無多合載書。
野客慣曾憐鄭老，諸公何敢薄相如。
江湖交舊如垂問，爲道衰頹只故吾。
建炎丞相成國呂忠穆公退老堂·其一
作者：趙思誠
朝代：宋

抗章懇避公槐位，卜築千巖紫翠間。
園鎖幽深似仙境，堂開華麗遠塵寰。
貂冠虎騎榮新寵，雲閣瓊臺許暫閑。
帷幄謀謨待元老，未容高蹈占東山。
建炎丞相成國呂忠穆公退老堂·其二
作者：趙思誠
朝代：宋

經濟奇謀有祖風，渭川卜獵舊非熊。
風雲遇會千齡運，社稷扶傾萬世功。
偃息郊園酬雅志，咨詢廟算簡清衷。
更須整頓乾坤了，綠野歸來效晉公。
游裴公亭·其一
作者：趙恒
朝代：宋

昔年曾此遠風塵，盤谷烟霞每見分。
萬里江河還壯觀，一時冠蓋屬元勳。
海鷗春暖眠沙草，遼鶴秋高度嶺雲。
今日重來倍惆悵，草堂應是勒移文。
游裴公亭·其二
作者：趙恒
朝代：宋

溶溶春水碧生池，上相臨觀許從隨。
萬姓歌呼喜遊豫，幾人出處佩安危。
雨餘空谷雲歸早，風滿長林鳥下遲。
笳鼓明當催曉發，柳烟花露溼旌旗。
送梁府教赴括蒼任
作者：趙恬齋
朝代：宋

聞得官期三月初，此行最喜奉潘輿。
杏花風暖好覓句，槐影日長宜讀書。
垂世文章星有斗，隨緣富貴水成渠。
少須歲月朝天去，半夜金蓮歸直廬。
題義門胡氏華林書院
作者：趙惟和
朝代：宋

華堂高啟集儒英，地接仙鄉景氣清。
苔徑靜鋪修竹影，松窗虛透讀書聲。
雲飛吟閣詩懷冷，泉激層崖客夢驚。
孝弟門風傳祖德，聖朝清史獨傳成。
句
作者：趙成伯
朝代：宋

只有當年燕子樓。
北窗伊吾·其一
作者：趙戣
朝代：宋

伊吾維吾，椎魯株愚。
友資其深，片雪洪罏。
北窗伊吾·其三
作者：趙戣
朝代：宋

伊吾維吾，緝柳編蒲。
爰席其珍，尺璧珊瑚。
北窗伊吾·其二
作者：趙戣
朝代：宋

伊吾維吾，甕牖繩樞。
爰升其華，秋月冰壺。
北窗伊吾·其五
作者：趙戣
朝代：宋

伊吾維吾，何以爲娛。
爰心其聲，鐘磬笙竽。
北窗伊吾·其六
作者：趙戣
朝代：宋

北窗伊吾，吾誰與俱。
融融沂風，懷哉舞雩。
和人淵明采菊圖
作者：趙戣
朝代：宋

淵明爲米腰慵折，送酒人來却强顔。
今日東籬重采菊，只應醒眼對南山。
悼鶴
作者：趙戣
朝代：宋

乘化歸遼海，雙龍一不開。
墜翎留片雪，遺跡印荒苔。
月朗憐孤唳，琴間憶共來。
瘞銘爲琢石，雞鶩不須猜。
杜鵑花·其一
作者：趙戣
朝代：宋

雲樹重重和淚冷，故宮遺廟有知音。
秦吳萬里皆芳草，染到山花恨最深。
杜鵑花·其三
作者：趙戣
朝代：宋

冰肌玉骨擅無雙，不與山花鬭艷妝。
欲染啼紅冤杜宇，爭如傅粉伴何郎。
杜鵑花·其二
作者：趙戣
朝代：宋

春山未有杜鵑啼，花發杜鵑知不知。
寄語催歸儘哀怨，莫將啼血污仙姿。
藍溪道中
作者：趙戣
朝代：宋

綠窈雨初歇，清和日正長。
乳禽穿薄靄，弱蔓上頹牆。
村市筍厨美，田家麰餌香。
老翁扶杖出，小立看移秧。
詠史二十二首·其一
作者：趙戣
朝代：宋

聖德光天下，歲功成閏餘。
百篇推帝典，一半是農書。
詠史二十二首·其一〇
作者：趙戣
朝代：宋

犬噬憂方重，羊車意轉深。
可憐司馬國，又屬問蟆人。
詠史二十二首·其一一
作者：趙戣
朝代：宋

馬浮雖是讖，牛繼亦殊聞。
昔者車書共，天乎南北分。
詠史二十二首·其一七
作者：趙戣
朝代：宋

唐室恢新造，秦王有大功。
一人居北極，太子在東宮。
詠史二十二首·其一三
作者：趙戣
朝代：宋

戡難功何補，欺孤計已深。
儘饒摧導玉，那解賤黄金。
詠史二十二首·其一九
作者：趙戣
朝代：宋

刺心真有志，批頰更何爲。
試問唐新主，何如亞子時。
詠史二十二首·其一二
作者：趙戣
朝代：宋

已拓三秦地，寧無幾月留。
登城聊北望，老淚不勝流。
詠史二十二首·其一五
作者：趙戣
朝代：宋

清凈方貽笑，莊嚴更舍身。
基圖雖肇始，識趣只庸人。
詠史二十二首·其一八
作者：趙戣
朝代：宋

未必黄明在，終令丑口亡。
難教疎網漏，不直敗氈藏。
詠史二十二首·其一六
作者：趙戣
朝代：宋

猛上臨光殿，生擒歸命侯。
師心無學術，與子失貽謀。
詠史二十二首·其一四
作者：趙戣
朝代：宋

玉陛尊梁帝，金園號羣公。
聞經同泰寺，索蜜凈居宮。
詠史二十二首·其七
作者：趙戣
朝代：宋

真主乘昌運，假王恢雋功。
如何亡頼子，失笑未央宮。
詠史二十二首·其三
作者：趙戣
朝代：宋

地已還三壤，彝方次九疇。
基圖天與子，典則我貽謀。
詠史二十二首·其九
作者：趙戣
朝代：宋

橫槊真名將，燃萁亦忍人。
大君時有命，雅意俗還淳。
詠史二十二首·其二
作者：趙戣
朝代：宋

遯跡陶漁久，論功納麓多。
已傳精一語，更作勅天歌。
詠史二十二首·其二〇
作者：趙戣
朝代：宋

尊以父皇帝，賂之十六州。
終無噉飯所，誰不石郎羞。
詠史二十二首·其二一
作者：趙戣
朝代：宋

不假契丹力，踢翻麥飯盂。
試看龍衮畔，還有雀兒無。
詠史二十二首·其二二
作者：趙戣
朝代：宋

坤輿聊底定，鼎祚又更新。
五代無真主，世宗差可人。
詠史二十二首·其五
作者：趙戣
朝代：宋

大邑周新造，曾孫武始王。
伯夷方馬諫，尚父已鷹揚。
詠史二十二首·其八
作者：趙戣
朝代：宋

意豁高皇似，雄才大敵摧。
萬方瞻日角，列宿粲雲臺。
詠史二十二首·其六
作者：趙戣
朝代：宋

萬世家爲國，長城山作圍。
試憑驪岫望，秦鹿幾年肥。
詠史二十二首·其四
作者：趙戣
朝代：宋

罪己桑林六，仁心祝網三。
只應寬代虐，何事德懷慚。
錦鶒夜逸
作者：趙戣
朝代：宋

草徑鬰紆溪隔村，誰抽關鐍逋孤鴛。
林樊搜糾崖廠邃，岸曲括責菰茭根。
初擬布罟鼠盜夜，又恐缺月狐乘昏。
死殻枯梗秘蹤跡，老圉勸我增垣藩。
閲浯溪集用山谷韻
作者：趙戣
朝代：宋

花間小閣臨清溪，綠窗坐閲三吾碑。
恍如登高俯絕壑，倚杖松陰挽兔絲。
幽尋勝賞客思奇，一聲欵乃誰家兒。
浯溪映带湘東西，碧山曾看漫郎棲。
銀鈎玉筯苔蘚古，神剜天畫非人爲。
憶昔儲皇披輿圖，白衣山人稱帝師。
汾營老將智勇俱，陰霾四塞天戈揮。
至今老石勵庸懦，野水亦解扶顛危。
後來弔古者爲誰，涪翁清響車攻詩。
當時寡和孤白雪，我故欲尾春風辭。
恨不插羽西南飛，山前更著小艇隨。
夜闌忽夢訪遺址，月色慘淡猿聲悲。
雨中見花
作者：趙戣
朝代：宋

細雨歛輕塵，枝間態度新。
春疑天雨寶，寒怯地鋪裀。
葉底含羞女，闌邊倚醉人。
休將脂粉涴，一一是天真。
燕歸梁
作者：趙才卿
朝代：宋

細柳營中有亞夫。華宴簇名姝。雅歌長許佐投壺。無一日、不歡娛。漢王拓境思名將，捧飛詔欲登途。從前密約盡成虛。空贏得、淚流珠。
題武夷
作者：趙承禧
朝代：宋

群玉山前隠道園，松聲鶴唳隔溪聞。
山靈似識遊人意，要看青林映白雲。
朱氏天和堂
作者：趙挺之
朝代：宋

華亭山水佳，秀色宛如畫。
前賢有隱蹟，卜築俟來者。
高人養天和，放浪寄林野。
安知歲月徂，但喜名利捨。
傳家得之子，流輩推博雅。
春風振客衣，逸棹東南下。
賦詩臺閣彥，落落珠璣瀉。
持觴拜親膝，喜色動鄉社。
都城十二衢，塵土翳車馬。
一夢逐君行，茲懷已瀟灑。
楊十七應之兄學士挽辭
作者：趙挺之
朝代：宋

廓落襟懷德藝優，身名曾不問沈浮。
當年冊府曾同命，早歲文場每並遊。
寂寂舊廬東南東觀曉，翩翩歸旐北邙秋。
都城猶記樽前別，精爽今隨逝水流。
送羅正之年兄出使二浙
作者：趙挺之
朝代：宋

相逢三十春，歡宴殊未足。
都門今見君，行意一何速。
正之南國秀，德業素所畜。
才名振京師，賢達競推轂。
當年諸邑政，惠愛春蘭馥。
惟思結恩信，幾欲弛鞭扑。
一朝使王畿，茂草鞠圜獄。
高懷富經綸，餘事歸簡牘。
風騷入冥搜，落筆動盈幅。
忠誠人所懷，正直神介福。
輕舟揚高旌，錦袂耀鄉服。
西風浙江遠，秋色方在目。
歡聲溢閭巷，喜氣霑僮僕。
東南歲仍饑，仁主意方屬。
君才固有餘，足以振疲俗。
行聞變潢潦，千里盡平陸。
功成辦歸裝，來赴嚴君促。
浣溪沙
作者：趙擴
朝代：宋

花似醺容上玉肌。方論時事卻嬪妃。芳陰人醉漏聲遲。珠箔半鉤風乍暖，雕樑新語燕初飛。斜陽猶送水精卮。
丁督護曲·其一
作者：趙文
朝代：宋

丁督護，爲我行。
去時馬上郎，今作野外殤。
男兒肯斷頭，歸女肯斷腸。
丁酉元日示兒
作者：趙文
朝代：宋

新春喜見甲子日，汝輩豈知丁酉科。
酒少亦呼鄰共飲，家寒敢問客能過。
堆牀萬卷皆可飽，如此一貧吾已多。
忽憶東坡戲趙叟，明年六十奈君何。
三香圖
作者：趙文
朝代：宋

梅花瘦而貞，霜磨雪折骨愈奇。
山礬清而野，桃李場中不肯移。
梅也似伯夷，礬也似叔齊。
水僊大似孤竹之中子，不瘦不野含仙姿。
人生但願水僊福，梅兄礬弟真難爲。
上之回
作者：趙文
朝代：宋

動皇輿，回中道。
龍爲驅，虎爲導。
樂蕃釐，祠雍後。
息甘泉，飫天酒。
澹穆清，冰熱惱。
四夷服，咸稽首。
臣三祝，皇萬壽。
上陵
作者：趙文
朝代：宋

上古陵，古陵無可上。
苔雨繡澀，草煙悽愴。
鴟鴞鳴荒林，狐狸穴空壙。
豐碑去梁何處津，堲周作竈誰家煬。
不如東鄰一抔土，樵牧侵陵白官府。
二月十四夜夢中吟云隔溪啼鳥東風軟滿地落花春雨深次日陪謝少府飲章聖寺足成之
作者：趙文
朝代：宋

留得餘寒伴客衾，驀然萬感赴沉吟。
隔溪啼鳥東風軟，滿地落花春雨深。
草草一樽聊若下，匆匆千載亦山陰。
月溪橋上憑欄久，應有游鯈識此心。
伏虎嶺殘雪
作者：趙文
朝代：宋

晴得一霜晴更穩，飽飯不怕伏虎嶺。
山高積雪凍猶在，昨日空驚雪畫本。
日烘高樹玉槎牙，時有冰花墮無影。
紛紛垂絲白海棠，得冷時能略蘇醒。
可怪此君大曲折，向人雅拜欲求拯。
擁袍公子亦吟雪，豈識山中有此景。
笪橋燭下寫詩成，一尊獨酌誰能省。
倚樹三歎息
作者：趙文
朝代：宋

煌煌天上星，墮地化爲石。
回思天宮勝，再上那可得。
臺鬰將誰言，猶能事文墨。
一落秦王手，已是不完璧。
秋風吹我衣，倚樹三歎息。
倦極
作者：趙文
朝代：宋

倦極得凉意自適，芒席何必殊桃笙。
啼鳥一聲扇墮地，我睡已足非渠驚。
傷逝三首·其一
作者：趙文
朝代：宋

昨日相扶尚自存，今朝痛哭奠清尊。
如何一夜音容隔，便有紛紛說夢魂。
傷逝三首·其三
作者：趙文
朝代：宋

老去真無淚可揮，斷腸三十八年非。
忍看乳者携孫揖，怕見親情別柩歸。
傷逝三首·其二
作者：趙文
朝代：宋

老人不哭自銷魂，况復長號病眼昏。
終日哭聲那可聽，一聲聲有一般言。
元夕陪須溪野廟觀燈
作者：趙文
朝代：宋

豈能狂落魄，只似醉瞢騰。
媼拜兒看笑，蠻粧鬼見憎。
客中猶有酒，亂後此看燈。
携手沙河路，前身夢裏曾。
元日
作者：趙文
朝代：宋

又見王正改舊年，此生此去幾新元。
自無賓客來看歲，不遣兒童苦閉門。
雨带癡寒禁草色，雪吹殘片上鬚根。
小孫未省人間事，尚擬今宵守歲樽。
入分宜界
作者：趙文
朝代：宋

上嶺或如興，下嶺復如拜。
是程多泥塗，拄杖端足頼。
脫屨去泥淖，停車觀水械。
偶然得一笑，更以苦爲快。
田水終夜鳴，江浪怒澎湃。
聽之不能睡，摩足了詩債。
兩峰睡覺
作者：趙文
朝代：宋

宿酒初醒喚夢回，起來詩句暗敲推。
山童熟睡呼不應，櫪馬齕芻風雨來。
八聲甘州
作者：趙文
朝代：宋

是去年、春草又悽悽，塵生縷金衣。悵朱顏為土，白楊堪柱，燕子誰依。謾說漫漫六合，無地著相思。遼鶴歸來後，城亦全非。更有延平一劍，向風雷半夜，何處尋伊。怪天天何物，堪作玉彈棋。到年年、無腸堪斷，向清明、獨自掩荊扉。何況又、禽聲杜宇，花事酴醿。
八聲甘州
作者：趙文
朝代：宋

記年時、快馬上青雲，而今袞衣還。問公歸何有，春風萬斛，散滿人間。聞道金鑾召對，風采動朝班。宰相從來有，幾個朱顏。梅雨槐風清潤，正臺星一點，光照龍灣。赴經綸餘暇，按行紫芝山。念江南、民生何似，把囊封、奏上九重關。須通道，濟時功行，便是仙丹。
別朝祐
作者：趙文
朝代：宋

又與我友別，獨與我子俱。
念彼歸舟疾，眠食今何如。
愁懷不可遣，頼有牀頭書。
曲江江上人，摇舟來賣魚。
亦有妻與子，一飽便有餘。
我生不如子，多憂化其鬚。
別白水歸大雪
作者：趙文
朝代：宋

冰枝壓路不可行，健夫快斧聲丁丁。
南山未得過車道，北山復作發屋聲。
低枝叢薄亦可喜，但覺身過琉璃城。
山高路滑凜欲跌，拄杖頼有青童君。
平安度嶺笑相賀，榾柮快煖胭脂春。
夜投野店且熟睡，明日陰晴明日事。
前有一尊酒
作者：趙文
朝代：宋

前有一尊酒，有酒即無愁。
吾評儀狄功，端與神禹侔。
微禹吾其魚，微狄吾其囚。
人生十九不如意，一醉之外安所求。
古來何國非亡社，古來何人不荒丘。
沉思痛至骨，頼爾可銷憂。
尊中有酒，無酒乃休。
飲多作病，酒不可讎。
劉陽卜氏耕樂堂
作者：趙文
朝代：宋

君當學君家君子儒，西河之上可以老，諸侯端拜爲師模。
君莫學君家老中郎，河南田畜豈不好，上林要牧天子羊。
祇今樂莫如耕樂，悔我從初不曾學。
作勞自可操豚蹄，舊讀何妨掛牛角。
慎勿思成湯聘幣起幡然，伊尹當年已大錯。
勾踐夫人歌
作者：趙文
朝代：宋

君爲王，我爲后，結髮相從期白首。
君爲奴，我爲婢，人間反覆何容易。
爲婢不離家，爲奴去適吳。
死生未可測，離別在斯須。
君謂妾勿悲，忍恥乃良圖。
自憐兒女情，能不啼烏烏。
仰看庭前樹，一歲一榮枯。
與君若有重榮日，匆匆未可棄褕翟。
去者日以疏
作者：趙文
朝代：宋

去者日以疏，留者日以老。
沉憂能傷人，玄髮坐成皓。
人生固應爾，要亦何太早。
携持玉雪姿，故敢棄遠道。
蒼天行悠悠，白日照杲杲。
安得以妾腸，化作君墓草。
和簡齋十月
作者：趙文
朝代：宋

已慣禁秋不用悲，無情日月去如飛。
霜晚起風鴉自宿，江南欲雪雁安歸。
小園梅花照眼在，老子鬢毛如昔非。
敗絮與官供戰卒，遥憐老婦泣牛衣。
咏梅
作者：趙文
朝代：宋

我與梅花別一期，停雲倚樹鬢成絲。
偶于蹊路相逢處，正似故人初見時。
清裏有和夷惠聖，寒邊带瘦島郊詩。
客中無酒能消得，共撥寒灰坐欲癡。
哭丁千崖教授
作者：趙文
朝代：宋

一覽樓頭笑拂衣，今朝何意此歔欷。
斷無痛飲歌都護，那得重歸見令威。
太學廢來同舍盡，清江好在故人非。
我來豈是無情者，爲哭妻兒無淚揮。
哭亦周·其一
作者：趙文
朝代：宋

去日相携涉畏塗，歸來形影自相扶。
倦行小憩荒山道，怕聽深叢叫鷓鴣。
哭亦周·其三
作者：趙文
朝代：宋

擢第君王與袍笏，蓋棺丞相辦深衣。
江南仕宦堪車載，如此全歸似汝稀。
哭亦周·其二
作者：趙文
朝代：宋

堂上華顛泣欲枯，哭聲那解到黄壚。
千般欲解郄公意，難得嘉賓一篋書。
哭亦周·其四
作者：趙文
朝代：宋

二十年來黍一炊，英風惟有塚纍纍。
兒童躑躅牛羊戲，陌上行人謂此誰。
哭張文翁同舍·其一
作者：趙文
朝代：宋

豈意渴相如，俄爲化子輿。
平生一杯酒，活計百篇書。
同舍遂欲盡，吾生不願餘。
如今念夫子，痛飲未全疏。
哭張文翁同舍·其二
作者：趙文
朝代：宋

扶上竹車去，知無再見期。
誰能逃數定，不必恨歸遲。
白髮扶棺母，青年上學兒。
亂來朋友少，灑血一題詩。
哭文溪·其一
作者：趙文
朝代：宋

滿襟和氣任天真，豈意俄成千載人。
篤厚西都諸老傳，宦游南海宰官身。
竹君所幸存中子，荀氏何妨有二仁。
早及相門今白髮，傳來哀訃倍酸辛。
哭文溪·其二
作者：趙文
朝代：宋

憶得梅邊載酒時，梅花依舊主君非。
春如生客至誰省，人與殘年去不歸。
銅雀帳存仙似夢，金臺雁到客沾衣。
清朝庶政須參决，却怕除書出帝畿。
哭蕭漁所
作者：趙文
朝代：宋

於佛曾聞法，因詩遂得貧。
若爲三尺喙，不了百年身。
在昔玄真子，如今主水神。
飯餘茶又熟，不學淚沾巾。
喜晴
作者：趙文
朝代：宋

行行復行行，晴日端可愛。
全勝牆隈老，僅得暖肩背。
欣欣田間麥，亦與人意會。
乃知天地間，生意浩如海。
團扇歌
作者：趙文
朝代：宋

私夜必見污，葛屨必遭踐。
生世不爲男，托身况微賤。
悲痛只在心，憔悴更障面。
出入懷袖中，羨郎白團扇。
坐睡
作者：趙文
朝代：宋

非癡非夢小瞢騰，瞑坐還同入定僧。
口似汝陽狂見麯，頭疑季子困懸繩。
兒來問字幾三退，客苦多言彊一應。
日日如期不相貸，世情誰似爾堪憑。
塞翁吟
作者：趙文
朝代：宋

又海棠開後，樓上倍覺春寒。綠葉潤，雨初乾。愛遠樹團團。當時剩買名花種，那信付與誰看。十載事，土花漫。但青得闌干。悲歡。思人世、真如一夢，留不住、城頭日殘。看眼底、西湖過了，又還見、趙舞燕歌，抹粉塗丹。憑君更酌，後日重來，直是晴難。
塞翁吟
作者：趙文
朝代：宋

坐對梅花笑，還記初度年時。名利事，總成非。漫老矣何為。吳山夜月閩山霧，回首鬢影如絲。懶更問，鬥牛箕。強憑醉成詩。閒思。嗟飄泊，浮雲飛絮，曾跌蕩、春風柘枝。便萬里、金臺築就，已長分採藥龐公，誓墓羲之。百年正爾，一笑尊前，兒女牽衣。
大
作者：趙文
朝代：宋

正寶香殘，重簾靜，飛鳥時驚花鐸。沈思前夢去，有當時老淚，欲彈還閣。太一宮牆，菩提寺路，誰管紛紛開落。心情渾何似，似琵琶馬上，曉寒沙漠。想箏雁頻移，釧金度瘦，素肌清削。相思無奈著。重訪舊、誰遣車生角。暗記省、劉郎前度，杜枚三生，為何人、頓乖芳約。試把菱花拭，愁來處、鬢絲先覺。念幽獨、成荒索。何日重見，錯擬揚州騎鶴，綠陰不妨細酌。
太真入宮圖二首·其一
作者：趙文
朝代：宋

未舞霓裳寶髻斜，流蘇帳裏再盤鴉。
君王細看春風面，終是香雲減一些。
太真入宮圖二首·其二
作者：趙文
朝代：宋

夾道千花護綵雲，三郎馬上不勝情。
誰知繡幰深深許，中有漁陽百萬兵。
寄孫小隠
作者：趙文
朝代：宋

恰似東山不見時，我懷如此更能詩。
傳聞薦表雖無驗，感激修塗獨見思。
渝水微茫蓬島外，秋風浩蕩菊花期。
別來殘錦何堪寄，羞示孫郎帳下兒。
寄彭宏濟
作者：趙文
朝代：宋

夜枕苦展轉，午睡清且安。
萬事有乘除，滿意良獨難。
貧居鮮來客，兒女自團圞。
書聲雜紡響，聒耳亦足歡。
念我素心友，詩盟久已寒。
向來適邂逅，杯酒語夜闌。
如何同所舍，聚散如沙摶。
百年盡偶爾，棄置何足歎。
寄歐陽振仲
作者：趙文
朝代：宋

晚客他州只爲饑，無人可與話心期。
前生一念有今日，投老相逢復幾時。
頭白可知天下事，秋深定有客中詩。
何當細語梅花下，眼底故人今在誰。
富水曾教授夜飲有作
作者：趙文
朝代：宋

心齋聽講趁諸生，何意相逢曲豆城。
急雨狂風十年夢，青燈白酒故人情。
形骸改化悲歡異，歲月銷磨感慨平。
却恐斗牛驚紫氣，寒爐今夜聚文星。
尋郭道士不遇
作者：趙文
朝代：宋

問師云已出，杖履水東灣。
世上方多事，山中亦小閑。
竹光新雨後，禽語夕陽間。
自出雲關去，鐘聲送我還。
展亦周墓
作者：趙文
朝代：宋

竹刺藤梢未易攀，一杯紅酒酹荒菅。
携兒不敢高聲哭，僧錄新來住此山。
張南溟山長相邀紫極宮西雪樓登高姚南榿言北方異書載大鵬事
作者：趙文
朝代：宋

寫韻亭高樓更高，百年登覽著吾曹。
客和月日成三九，我與鯤鵬共一毫。
山吐南雲飛砲石，江橫西雪湧波濤。
黄花到眼應多感，不欠黄花插鬢毛。
張司空廟
作者：趙文
朝代：宋

式乾殿久化烟埃，忠壯祠猶立水隈。
當日早如龍劍逝，免將分拆累三台。
彭海月北遊
作者：趙文
朝代：宋

夢跨海風出埃𡏖，萬頃瓊瑶雙履踏。
四無畔岸水連天，兩椀琉璃自相合。
當時我外更無人，仙聖往來班雜遝。
恍然夢覺失清遊，正似明珠埋蚌蛤。
十年對月心自拜，江南沙土老額塌。
羨君持月海天遊，萬里乾坤雲一匝。
乘槎徑到斗牛間，細語星辰相問答。
知君此行有奇遇，直挾星書扣閶闔。
羣仙若問青山人，白髮秋深坐蕭颯。
得蓮子
作者：趙文
朝代：宋

休休得一閑，杯酒聊從容。
晚凉過池亭，受用水上風。
默存即實境，身在蓮花中。
何况青青盤，磊落堆蓮蓬。
乍休吟風蟬，又起聒夜蟲。
乃知天機動，衮衮無終窮。
如何二三子，不肯勤其躬。
無已思太康，明當勵新功。
愁坐
作者：趙文
朝代：宋

草色青青有底忙，空齋愁坐日偏長。
一春不作看花夢，滿地苔痕煮藥香。
意行
作者：趙文
朝代：宋

午坐如癡嬾喚茶，意行因到野人家。
千紅萬紫隨春去，獨立溪頭看荔花。
戴嵩牛
作者：趙文
朝代：宋

荒草茫茫一笛風，犘鳴未必牧人通。
歸鴉落日江南野，何限人間真戴嵩。
抵豫章
作者：趙文
朝代：宋

泊舟豫章城，黑潦滿道周。
街衢未改昔，故舊罕所留。
行投學子廬，假榻得小休。
燈前作家書，豈爲兒女謀。
戒之築土室，弟骨至則收。
茫茫念三年，此骨知在不。
置書就我寢，泫然淚雙流。
捕守宮
作者：趙文
朝代：宋

向來上陽人，盡屬沙叱利。
長門不用守，蜥蜴草間戲。
揚州后土廟瓊花香如蓮花落不著地丙子一夕大雷雨失花所在相傳以爲上天云
作者：趙文
朝代：宋

朔風吹沙淮浪白，二十四橋沉冷月。
顛雷夜半撼蕪城，雪萼瓊絲破空碧。
金瓶歲歲獻君王，玉罌泛酒蓮花香。
明光殿閉沙漠遠，人自無情花斷腸。
落蘂飛天識天路，何如拔樹飛昇去。
唐昌遊女再歸來，城中只賣瓊花露。
江南俘客吟如叫，想像裁詞不成調。
天宮夜宴按霓裳，玉女擎花紫皇笑。
早禾田
作者：趙文
朝代：宋

雨雨不肯止，倒瀉春江濤。
可憐龍公苦，甚我行路勞。
長陂不可涉，攀嶺如猿猱。
忽然出夷曠，行人何滔滔。
館定訪我友，醉我軟脚醪。
翻思昨暮秋，有酒安可逃。
諸少森玉立，俊秀非兒曹。
示我近所作，亦復吹其毛。
人生有乘除，理不差秋毫。
豈非昨者厄，故有今者遭。
歸來弛然卧，夢中亦陶陶。
早過歷塘
作者：趙文
朝代：宋

細細清風吹月明，筍輿如泛夜舟行。
草根带露有蟲語，茅屋閉門唯犬聲。
鬼燐影寒驚遠去，曜靈睡起亦東征。
踏車田父莫嗟怨，如此早凉誰與爭。
明皇遊月宮歌
作者：趙文
朝代：宋

鐵龍一擲九萬里，銀橋冉冉行秋水。
霓裳不是世間音，只有嫦娥似妃子。
恍然一夢酒初醒，依然玉座雲母屏。
明朝寫出天上曲，却笑羯鼓羊皮腥。
人間萬事如秋草，離別苦多歡樂少。
崎嶇萬里錦官城，此身曾作銀橋行。
昔年二首·其一
作者：趙文
朝代：宋

昔年携汝赴閩京，此日深兒尚未生。
今日携兒收叔骨，一如當日共伊行。
昔年二首·其二
作者：趙文
朝代：宋

少年如此已成枯，我亦重來白鬢鬚。
正使冥冥有知識，不知還認阿兄無。
春風高
作者：趙文
朝代：宋

報楚彊吳一世豪，屬鏤夜賜竟徒勞。
繁華極處能回首，惟有春風第一高。
昭君詞
作者：趙文
朝代：宋

蜀江洗妍姿，萬里獻君王。
君王不我幸，棄置何怨傷。
君王要寧胡，借問誰能行。
女伴各懼怯，畏此道路長。
慨然欲自往，詎忍別恩光。
倘於國有益，尚勝死空房。
行行涉沙漠，風霜落紅妝。
得爲胡閼氏，揣分已過當。
單于感漢恩，邊境得安康。
一朝所天死，掩泣涕沾裳。
胡俗或妻母，何異豺與狼。
仰天自引决，愛此夫婦綱。
大忠與大義，二者俱堂堂。
可憐千古無人說，只道琵琶能斷腸。
晨起三首·其一
作者：趙文
朝代：宋

晨起出門去，江聲自悲咽。
滿目無行人，前山霧如雪。
晨起三首·其三
作者：趙文
朝代：宋

三人相對眠，眠中各自夢。
覺起偶開門，老樹綠不動。
晨起三首·其二
作者：趙文
朝代：宋

山寒日不光，舉目斷人腸。
兒童莫問路，怕是小篔簹。
曉行
作者：趙文
朝代：宋

籃輿拂清露，亦有山花香。
平生懶早起，催盥方倒裳。
不知九州曉，有此清風凉。
書扇二首·其一
作者：趙文
朝代：宋

明月何時掇，秋風幾日還。
若教人不熱，敢怨我長閑。
書扇二首·其二
作者：趙文
朝代：宋

牆外數莖新竹，樓西一抹斜陽。
偶遊蟻穴初覺，細聽蟬聲自凉。
望海潮
作者：趙文
朝代：宋

雲外梅陰，雨餘苔暈，嫩寒初沁羅裳。書幾凝塵，琴絲帶潤，小窗幽夢生涼。新水漲銀塘。恨王孫去後，菸草茫茫。記得湖山勝處，相對拆封黃。情箋思墨猶香。奈當時兩鬢，都是吳霜。兔穎吟苦，鸘裘解盡，何意此□遊梁。舊話不堪長。便倩薰風吹去，本地看風光。惟有青山，伴我耕釣老村莊。
朱湖
作者：趙文
朝代：宋

高低櫸柳綠如苔，三兩柴門傍竹開。
此處定無人挾彈，青青乳燕出溪來。
李士宏得薌林五老石於野人
作者：趙文
朝代：宋

薌林醜石何曾醜，化爲五老如此壽。
高低俯仰各有意，清潤堅貞皆可友。
剜劖刻削巧戲劇，誰爲此者鴻蒙叟。
銅盆古雅出高麗，玉筯清奇原史籀。
向翁神遊渺何許，此物亦落何人手。
野人得之安所用，光怪出屋驚田婦。
天生尤物必有屬，詩老得之端不偶。
不須拄杖穿寒雲，几案之間有廬阜。
先生自是五山一，視真廬阜猶培塿。
如何得此亦驚喜，便欲賦詩爲不朽。
醉僧癡望作怪供，持此或可博升斗。
壺中九華竟不得，坡老歎息不離口。
仇池不借王駙馬，詩卷紛紛愁逆取。
達人著想亦未免，何異兒童貪餠糗。
蛾眉山高隔雲霧，此物今知屬誰某。
世間奇寶雖可玩，鬼奪客偷誰使守。
先生一笑付偶然，吾欲藏之無何有。
村行所見
作者：趙文
朝代：宋

良苗未成實，綠色相交加。
南風噓拂之，奔走如驚蛇。
東興鋪二首·其一
作者：趙文
朝代：宋

老人無淚與君啼，夢裏相逢路竟迷。
二十三年崇勝寺，對牀今夜是江西。
東興鋪二首·其二
作者：趙文
朝代：宋

老老堂前壽酒杯，鄉人曾羨錦衣回。
那知此日還鄉處，剩有東軒長老來。
枕上聞大風
作者：趙文
朝代：宋

夢中顛風摇夢魂，老夫起坐心未平。
樹枝上下覺山動，窗戶開闔疑鬼行。
魚龍翻空江海怒，虎豹入叢道路清。
溪頭梅花無恙否，爲子展轉難爲情。
桓溫
作者：趙文
朝代：宋

亦惡人言如處仲，愛聞伎說似司空。
假饒眼耳渾相似，正恐肝腸自不同。
榕村田家
作者：趙文
朝代：宋

門外蕭疏竹數行，小池聊可浴滄浪。
木牀留向竹陰下，兒踏田歸話晚凉。
次分宜
作者：趙文
朝代：宋

分得宜春地，東偏一畫屏。
洪陽仙洞古，龍姥故祠靈。
雨過溪痕長，春回草意青。
道傍聊下馬，剔蘚讀碑銘。
次韻劉耘廬
作者：趙文
朝代：宋

江南有故事，極熱介秋夏。
空齋得幽景，衆綠天所畫。
對景愜余情，談文及茲暇。
山風吹池月，不似城中夜。
百年易過花，萬事庶生蔗。
羲和如走馬，疾急不可靶。
何妨奴嚴光，詎肯吏侯霸。
一笑且披襟，新凉自無價。
次韻友人
作者：趙文
朝代：宋

相逢小坐芷花秋，絕勝揚鞭并與幽。
世上十年塵轉海，人生萬事博懸投。
當時對酒曾辭酒，今日言愁始欲愁。
何不倒囊來一醉，舊題重訪酒邊樓。
次韻孫小隠九日
作者：趙文
朝代：宋

壯老相催已久知，逢秋正自不須悲。
向來蟻國一場夢，此去牛山幾首詩。
且共黄花嬉晉晚，嬾携白髮過燕垂。
江南風景何堪說，却愛新來眼著籬。
次韻張天從
作者：趙文
朝代：宋

文字於吾身，有如病枝指。
晚思逃天刑，日自參佛髓。
近雖迫老病，頗已了生死。
吾猶說故吾，我已覺今是。
卿雲從天來，五色光透紙。
斯文亦厭老，此事盡遜子。
好秋行當中，明月照白水。
誰能訪窮山，詩酒相料理。
惟當吟君詩，永夜對明視。
次韻感舊
作者：趙文
朝代：宋

人間歲月如江波，歡樂苦少哀情多。
千曲箜篌彈不盡，公無渡河公渡河。
次韻文以正
作者：趙文
朝代：宋

家住荒寒野水濱，老來無處避風塵。
裸人至境有不裸，臣族幸然非亂臣。
鬢影半因憂世白，眉端時爲得詩伸。
盛衰物理煩君看，舊日錢神今更神。
次韻歐陽良有高山仰止四首·其一
作者：趙文
朝代：宋

少年場屋心，富貴輕秋毫。
如何此偪仄，晚作空山逃。
世方馳逐好，我獨儒書豪。
寧甘往教遠，不肯十上勞。
尚持鵾鷄弦，自愛鳳尾槽。
紛然凉州曲，誰賞鬰輪袍。
取之衆棄中，君眼亦已高。
惜哉君更窮，相看兩蕭騷。
次韻歐陽良有高山仰止四首·其三
作者：趙文
朝代：宋

新詩日以多，古意日以往。
我欲求玄珠，未易覓象罔。
中道良獨難，執玉迷俯仰。
索居無誰語，掩卷起遐想。
當求古人知，何用世俗賞。
意到亦偶然，深刻戒斯鞅。
惟堪自娛戲，非欲互標榜。
唐公謬見推，薛侯詎宜長。
次韻歐陽良有高山仰止四首·其二
作者：趙文
朝代：宋

我携二三子，行此白玉灣。
案頭左章集，古語留人間。
我昔識此士，風雨滿空山。
憂愁送日月，不復記容顔。
自從一別來，乃此再見慳。
爲客使同邑，造物何其儇。
豈無城府意，乘馬忽復班。
還能顧寂寞，山路披荒菅。
次韻歐陽良有高山仰止四首·其四
作者：趙文
朝代：宋

世變如江河，不知何時止。
芸芸生其間，有如赴海水。
乾坤一大甕，歲月等流矢。
公言信可感，流輩乃爾耳。
古來文章家，傳者十數子。
磨滅十八九，誰復知姓氏。
要爲不朽計，聖賢事在己。
勗哉立其心，食魚何必鯉。
次韻趙韞玉
作者：趙文
朝代：宋

坐擁寒爐酒入肌，偶然談笑勝於詩。
空齋著雨更愁絕，往事如雲勞夢思。
歲月只供吾輩老，經綸不了古人癡。
狂來欲碎瓊壺起，忽憶殘鐘禁夜時。
次韻郭梅邊湯孤松見寄
作者：趙文
朝代：宋

杜門却掃馮敬通，何人載酒暖此翁。
晝長書罷啼鳥寂，山水似我清而窮。
山僧携來兩詩卷，筆勢迅疾如追鋒。
漁歌風斷郭功父，碧雲暮合湯休公。
寒梅自照太古雪，孤松壓倒妖春紅。
一時見此光怪物，丈室忽換化人宮。
近者重遊寶林寺，山行小辟炎毒攻。
唱酬坐覺山鬼泣，談笑不知酒海空。
當時分韻十五客，冠童亦有童非童。
惜哉梅松不在眼，自與修竹爲吾宗。
傳聞浄覺更殊勝，極欲往求三日聾。
補天久已付昨夢，面壁更欲收奇功。
百年金碧亦塵土，須有好語留山中。
山中道人許我否，飽飯摩腹聽松風。
歐陽時可來訪感而問之故臨別贈此
作者：趙文
朝代：宋

二十七年重合并，舊遊回首絕堪驚。
世間至竟壽多辱，造物不如君有情。
白苧春風留古意，青燈夜雨話平生。
子由無復連牀日，頼有秦黄是弟兄。
正月十四日大雪上信國公冢·其一
作者：趙文
朝代：宋

哭得愁雲轉不晴，山風吹淚欲成冰。
兩年不過西州路，今日來登下馬陵。
正月十四日大雪上信國公冢·其三
作者：趙文
朝代：宋

共出長汀恰此朝，荒山露宿草蕭蕭。
如今踏雪來看冢，回首當時未寂寥。
正月十四日大雪上信國公冢·其二
作者：趙文
朝代：宋

氣概堂堂壓九州，誰知零落此荒丘。
却煩野老編松葉，怕有牛羊上冢頭。
正月十四日大雪上信國公冢·其四
作者：趙文
朝代：宋

十年目與腸俱斷，不見延平病雁回。
若不從公天上去，定應隨我雪中來。
氐州第一
作者：趙文
朝代：宋

風雨山城，天意欲雪，梅花照影清峭。彩燕飛春，祥麟祓旦，當日文星高照。天地無情，向十載、風埃吹老。蓋世科名，經邦事業，白衣蒼狗。不是貪名求分表。漫獵較、逢場一笑。野外朝儀，城中馬隊，且暫淹才調。為斯文爭一脈，斯文在、乾坤未了。爛醉金尊，夜何其，東方漸曉。
水石圖贊
作者：趙文
朝代：宋

故園松菊，歸步月明。
蕭然獨往，百世之英。
江路聞松風
作者：趙文
朝代：宋

雪裏雲山玉作屏，松風入耳細泠泠。
朝來醉著江亭酒，却被髯龍喚得醒。
汶歸舟中
作者：趙文
朝代：宋

咿咿軋軋櫓聲歇，凄凄切切寒蛩鳴。
滿空星斗不解語，時與漁火爭晶熒。
法壽樂歌
作者：趙文
朝代：宋

西雲垂天飛流黄，寶鬘百萬隨風揚，帝居摩醯首羅鄉。
采女如花侍帝旁，珠啼玉唾天花香，澹然神情無世妝。
下視邢尹紛醒狂，梵唄琅琅出清吭，天庖供饌薦豆觴。
帝飲食之壽以康，恒沙世界俱來王，天王神聖臣忠良。
春風萬里酣耕桑，雨滴可數海可量，無有能知法壽長。
梵天釋帝萬億歲，歲歲壽杯天下醉。
洞仙歌
作者：趙文
朝代：宋

千年鷺渚，持作須翁酒。剩有兒孫上翁壽。向玉和堂前，樽俎從容，笑此處，慣著絲綸大手。金丹曾熟未，熟得金丹，頭上安頭甚時了。便踢翻爐鼎，拋卻蒲團，直恁俊鶻梢空時候。但喚取、心齋老門生，向城北城南，傍花隨柳。
海山圖二首·其一
作者：趙文
朝代：宋

棧道縈紆如蜀路，我夢曾遊定何處。
金碧樓臺縹紗裏，員嶠方壺如是爾。
彼何人者欲問之，翩然抱琴過橋底。
海山圖二首·其二
作者：趙文
朝代：宋

嵯峨石壁不可梯，列仙之癯實居之。
下視茫茫渺何許，風帆浪舶多積貯。
舟中賈客莫浪喜，山上高人解笑汝。
海棠
作者：趙文
朝代：宋

纖纖光潤態偏濃，曲曲花蓬暖自融。
嬌淚惱公初著雨，豐肌病酒不宜風。
人疑欲睡高燒燭，天悔無香剩與紅。
正使吹殘亦何恨，向來艷艷本空空。
燈前詠詩
作者：趙文
朝代：宋

青春苦留不肯住，白髮不招還自來。
閑看燈前寫詩手，百年端是窖中埃。
獵戶歎
作者：趙文
朝代：宋

江南冬前蟲未蟄，獵師篝火熏穴急。
山中玉面何處藏，供奉期程如束濕。
茅簷十日無炊米，蓬鬢鶉衣瘠如鬼。
但教得狸何顧爾，易牙奉君尚烹子。
生日客朱溪主人云今年乃青山真生日也感其語作詩自壽
作者：趙文
朝代：宋

人生難得真生日，正使百年才遇一。
我今客裏值斯時，况復主人相款密。
連宵舉酒爲我壽，滿眼雞豚破梨栗。
壽牋投贈盛賓友，壽觴拜舞羅弟姪。
假今家居那有此，米鹽紛糾費爬櫛。
去年閩山收弟骨，日夜悲啼吟蟋蟀。
歲晚方能負骨歸，此願已償甘似蜜。
平生苦遭兒女累，十年求解如沐漆。
今年二子各成婚，坐看明年婚嫁畢。
雲邊太史相邂逅，許我行年七十七。
蓋棺以前日一詩，萬首猶堪劍南匹。
未知先生竟肯否，不肯便問天公乞。
疏影
作者：趙文
朝代：宋

寒泉濺雪，有環佩隱隱，飛度霜月。易水風寒，壯士悲歌，關山萬里離別。楊花浩蕩晴空轉，又化作、雲鴻霜鶻。耿石壕，夜久無言寂歷，如聞幽咽。雲谷山人老矣，江空又歲晚，相對愁絕。玉立長身，自是胎仙，舞我黃庭三疊。人間只慣丁當字，妙處在、一聲清拙。待明朝、試拂菱花，老我一簪華髮。
白水初程
作者：趙文
朝代：宋

天公大惡處，妬我喜晴詩。
當與妻子別，急雨紛交馳。
小孫送我行，屢止不肯歸。
老夫骨肉情，能不酸且悲。
日暮投歷山，倦極不得棲。
故人情義重，杯酒煦嫗之。
老友亦適至，良會非所期。
人生孰非夢，此夢亦已奇。
我倦欲先睡，徑與主人辭。
百牛圖
作者：趙文
朝代：宋

浮沉隠見各從容，不借山童尺箠功。
一犁春雨吾事濟，何用嘖嘖多牛翁。
皆山夜起·其一
作者：趙文
朝代：宋

上田下田水嘵嘵，南嶺北嶺蟲啁啁。
如此月明誰管領，可憐滿壁海棠梢。
皆山夜起·其二
作者：趙文
朝代：宋

鄰家閉門月色好，籬落參差殘雪中。
想見老農方鼾睡，不知門外有清風。
相撲兒
作者：趙文
朝代：宋

一兒攀肩猿上枝，一兒接臂倒立之。
立者忽作踞地伏，攀者引頭立其足。
飛跳倏忽何輕翾，憐爾骨節柔如綿。
少年屈折支體軟，紅錦纏頭酒論椀。
此兒巧捷未足稱，江南何限無骨人。
睡起
作者：趙文
朝代：宋

小窗午熱倦如柳，睡起雨來江浪聲。
快意百年渾似此，不須浮海覓長生。
石州慢
作者：趙文
朝代：宋

京浙塵埃，閩嶠風霜，不覺催老。封侯事付兒曹，懶把菱花頻照。明光賦筆，那知白首山中，年年管領閒花草。叩角夜漫漫，問何時能曉。堪笑。空有傳世千篇，正似病呻飢嘯。欲傲王侯，早被王侯相傲。蓋棺事定，即今老子猶龍，榮枯得喪渾難料。無酒不須愁，問黃花知道。
禾川歸途
作者：趙文
朝代：宋

天亦寒癡日易曛，客情黯黯似春雲。
不知細雨止還作，自倚籃輿看水紋。
秋夜與空舟弄泉於北溪之上賦是詩
作者：趙文
朝代：宋

四更欲盡草露濕，萬籟不鳴山月閑。
往往虎蹄留道上，時時人語出林間。
秋胡行
作者：趙文
朝代：宋

五日伉儷情，五年離別腸。
歸舍不數武，少忍庸何傷。
如何甘旨費，乃作犯禮償。
桑者不有躬，何以奉高堂。
穢行誠已醜，寧復可同牀。
濯之清泠淵，死之留芬芳。
念姑詎忍別，引决涕霑裳。
寄言後來者，好事懷金郎。
秋雨
作者：趙文
朝代：宋

秋雨沉沉酒醒遲，小窗燈火對唐詩。
是誰隔屋鳴絃管，恰似吳山夢覺時。
竹枝詞·其一
作者：趙文
朝代：宋

終日望君君不來，爲誰猶住鬰孤臺。
幸自一年無夢到，誰教昨日有書回。
竹枝詞·其二
作者：趙文
朝代：宋

江南女兒善踏歌，桑落酒熟黄金波。
洗壺日日望君至，君不來兮可奈何。
紀夢
作者：趙文
朝代：宋

既不夢于我，胡然無一言。
形容那可認，骨髮想俱存。
淚盡血猶滴，霧開山尚昏。
相看憐稚子，老病莫銷魂。
網戶歎
作者：趙文
朝代：宋

江南西風粳稻熟，網夫出門網婦哭。
天晴黄雀飛苦高，縣吏椎門怒震屋。
哨聲飛空健鶻過，遲速小誤成蹉跎，君庖不充將奈何。
羅稚川善畫作此贈之
作者：趙文
朝代：宋

吾觀天地間，一一皆是畫與詩。
渝川有二羅，畫得天地之英奇。
大羅詩名撼湖海，小羅天機勃鬰不得已而水墨之。
摇毫造化已破碎，灑墨元氣爲淋漓。
嗟余老眼得一見，以手捫摸心然疑。
問君自古畫有幾，君今此畫師者誰。
君言我以眼爲手，天地萬物皆吾師。
吾能得其意與理，貌取色相特其皮。
畫成正未知似否，人人有眼誰可欺。
譬之禪宗要透脫，戀戀祖佛寧非癡。
作詩點出未來眼，一掃徐熙與郭熙。
聽兒童歌船作竹枝助之
作者：趙文
朝代：宋

田舍兒童走似麞，踏歌椎鼓鬭顛狂。
元宵乞汝閑幾日，元宵過後種田忙。
聽請道人念佛
作者：趙文
朝代：宋

平生不喜佛，喜聽念佛聲。
大都止六字，三誦有餘音。
唱偈類哀切，和聲等低平。
蟬聯未肯已，綿弱殆不勝。
餒息僅相屬，柔吭時一鳴。
聽茲頹闒韻，生我寂滅情。
坐令喧競中，便欲無所爭。
乃知象教意，妙覺在聲聞。
俗人不解此，梵教雜歌行。
敲鏗鼓笛奏，真與鄭衛并。
能令婦女悅，未必佛者聽。
聽雨
作者：趙文
朝代：宋

散髮欹眠困鬰蒸，誰推河漢落紅塵。
電光照雨不可盡，霧氣滿空疑有神。
駕海怒潮新月夜，繞山腰鼓建溪春。
此聲此景誰能寫，輸與城中不寐人。
臨江仙
作者：趙文
朝代：宋

恰好菊花前二日，壽星高照秋天。堂前王母鬢方玄。懷中嬌鳳小，已解祝公年。如此生涯如此屋，看看海亦成田。閒中多把酒杯傳。長生無別訣，放下有神仙。
至白水主人飲至海棠下花已離披
作者：趙文
朝代：宋

昨日泥中人，今日花下客。
即時一杯酒，已勝風雨黑。
我來後花時，不及穠艷色。
生與天作花，已是花命厄。
霑茵與墮溷，要亦隨所適。
誰能長腴紅，而不變衰白。
惟應感流光，有酒日鼓瑟。
花犯
作者：趙文
朝代：宋

繡簾深，劉郎一笑，風流勝前度。戟香門戶。還別有祥雲，簷外飛舞。洞底燭下應低語。晨妝須帶曙。待獻了、堂前羅襪，雙雙交祝付。從前茜桃與楊枝，如今便、合遜梅花為主。行樂處。西溪上、柳汀花嶼。封侯事、看人漫苦。誰能向、黃河風雪路。且對取、錦屏金幕，雙蛾新樣嫵。
行行江水邊
作者：趙文
朝代：宋

朝行江水邊，莫行江水邊。
乍與江水別，江水復在前。
江水勝人心，相隨何纏綿。
相隨何纏綿，幸勿鳴悲煎。
我悲爲我弟，君悲亦胡然。
行雪
作者：趙文
朝代：宋

夜寒枕席跳霰珠，夜深我睡霰亦無。
未晨僕起索炊火，怪見滿地瓊瑶鋪。
我行至此不得止，但倚紅酒爲先驅。
路逢十店九閉戶，苦寒正自無薪芻。
終然著地即化去，造物何用勞工夫。
前山欲融未融處，玉龍浮動青珊瑚。
藤梢竹刺時點綴，寒食野花棲路隅。
小車行雪真有益，平生看畫無此筆。
西江柳氏月江詩
作者：趙文
朝代：宋

何人種此玻瓈橘，掛在空高寒露濕。
秋風吹墮清泠中，驚殺神髯夜深蟄。
钴鉧潭中豈無月，冷光長照衰羈泣。
何如阿孫屋頭月，時時投取杯中吸。
吸餘吐向筆墨間，紙上淋漓流月汁。
前年劫火到詩屋，月走江寒燒不及。
青山夜起繞皆山，滿地蘆花不堪拾。
何時短棹釣西江，雪寒一夜無簑笠。
詩九首託南劍劉教尋亦周墓焚之·其一
作者：趙文
朝代：宋

自出延平十八年，年年誰與酹荒阡。
若爲化得衰翁骨，去作壙中三百磚。
詩九首託南劍劉教尋亦周墓焚之·其七
作者：趙文
朝代：宋

妻子相寬亦偶然，老人何用許悲煎。
沉憂若解令人死，何至相疏十八年。
詩九首託南劍劉教尋亦周墓焚之·其三
作者：趙文
朝代：宋

平生二老最憐君，今日相隨在九京。
汝得從親吾孑立，不知誰死復誰生。
詩九首託南劍劉教尋亦周墓焚之·其九
作者：趙文
朝代：宋

刺血題詩寄阿儂，斷腸五十五衰翁。
此詩到是衰翁到，此血由來與汝同。
詩九首託南劍劉教尋亦周墓焚之·其二
作者：趙文
朝代：宋

舜卿墓表屹東禪，却恐如今不得全。
崇勝山中一堆土，故應汝骨尚依然。
詩九首託南劍劉教尋亦周墓焚之·其五
作者：趙文
朝代：宋

說與遼東丁令威，天長海闊不須歸。
中郎便有重還日，腸斷生妻已去幃。
詩九首託南劍劉教尋亦周墓焚之·其八
作者：趙文
朝代：宋

怕看杜老懷觀穎，厭見東坡說子由。
每讀渠詩先掩卷，旁人怪我淚雙流。
詩九首託南劍劉教尋亦周墓焚之·其六
作者：趙文
朝代：宋

十八年來老眼枯，只今白盡舊髭鬚。
假饒夢裏重相遇，知汝猶能認我無。
詩九首託南劍劉教尋亦周墓焚之·其四
作者：趙文
朝代：宋

如此情鍾少夢君，絕疑魂斷已無魂。
新興道士傳消息，知共乘雲玉帝門。
讀史
作者：趙文
朝代：宋

夾寨功名節節奇，門高事起更堪悲。
身亡家破英雄笑，恰似伶官戲罷時。
賀一年年
作者：趙文
朝代：宋

總角坐成老，孤生自可憐。
遂爲衆父父，又賀一年年。
桃板無新語，屠蘇妨早眠。
柴門無可掩，來者自蕭然。
贈山人二首·其一
作者：趙文
朝代：宋

水秀山明幾百年，一朝城市化荒烟。
朱門富貴已如此，猶有人爭舊墓田。
贈山人二首·其二
作者：趙文
朝代：宋

谷陵岸谷本何常，盡是盤龍夢裏岡。
欲買一丘埋渾沌，却教世上再羲黄。
贈長沙譚存心
作者：趙文
朝代：宋

譚君酒狂，一筆萬字不可當。
嗟哉胡爲乎，不自貴重也而狂。
我知君狂不得已，欲倚杯酒呵蒼蒼。
蒼蒼不識君我識，知君胸有光怪物。
問君今年其歲幾，四十一矣無何仕。
光陰誕謾不可恃，我昔行年亦如此。
相逢一醉令公喜，解劍傾囷無壯士。
一簦獨行風雨裏，老人夜醉誰汝止。
丈夫得志行所爲，窮即低頭教童子。
嗟哉乾坤如此而已矣，歸來歸來歸來是。
越婦採葛苦
作者：趙文
朝代：宋

采采山上葛，攀藤步巖幽。
上山逢虎狼，下山逢獼猴。
歸來絺綌之，藕絲香且柔。
織成一片雲，精絕鬼工愁。
入笥獻君王，貢職民當修。
君王不自惜，持以奉仇讎。
西施被服之，俱是越國尤。
吳王抵掌笑，於越吾何憂。
飛書益封地，謂越吾諸侯。
嗟爾采葛伴，辛苦勿嘆愁。
天道有乘除，苦極行當休。
吳王沉醉姑蘇上，半夜不知吳國秋。
送春
作者：趙文
朝代：宋

曉起裁詩擬送春，臨池把筆意殷勤。
何人送得春曾去，只見春風解送君。
遠如期
作者：趙文
朝代：宋

遠如期，近可知。
如何咫尺間，朝之所約夕背之。
千言萬語托死生，轉眼已若行路人。
問之何遽至如許，往往或起秋毫爭。
財利誠已重，仁義誠已輕。
昨日弟與兄，今日胡與秦。
遠如期，古來惟是山陽范巨卿。
邯鄲才人嫁爲廝養卒婦
作者：趙文
朝代：宋

鴛鴦異野鶩，鳳凰非山鷄。
物生各有偶，非偶不並棲。
昔爲叢臺人，今爲圉者妻。
亦知久當棄，無乃太不齊。
同時歌舞人，何異玉與泥。
失身已至斯，違天將安歸。
俛首祇自羞，有聲不敢啼。
何緣夢到君王側，徹夜不眠聞馬嘶。
酬郭書記
作者：趙文
朝代：宋

天將才調累君閑，新領仙除記室間。
半夜月寒眠未得，燈前草奏玉京山。
采芝
作者：趙文
朝代：宋

晨登屋後山，采采山上芝。
可憐松上雨，滴滴沾我衣。
盈筐頗磊落，滿意持之歸。
童子見我來，拍手共笑之。
薄者實殺人，蕩蕩光陸離。
厚者不能光，食之有餘滋。
我感童子言，歎息成漣洏。
古來用人者，或以薄見奇。
一時誤采取，後悔那可追。
乃知古人智，不似童子癡。
野鷹來歌
作者：趙文
朝代：宋

野鷹來，高臺下。
天寒鳥死狐兔伏，枯梢啄雪何爲者。
宜城有酒煦爾寒，格高鞲暖肉不乾，終日臂爾夜宿安。
野鷹來，山中忍饑良獨難。
天陰日落雪糢糊，有虎有虎雄當塗，兩猿不飽睨我雛。
鷹不來，將奈何。
銅雀瓦
作者：趙文
朝代：宋

曹公築銅臺，氣力雄九有。
咿嚶到香履，千古開笑口。
猶餘當時瓦，作硯傳不朽。
涪翁所珍惜，又復落吾手。
鬼奪與客偷，任運不汝守。
可憐臺上人，不如此瓦壽。
銅雀硯
作者：趙文
朝代：宋

老瞞智計籠天下，歌舞未終銅雀夜。
可憐用破一生心，不及當時臺上瓦。
屑金作瓦費精神，那知身後旋成塵。
流傳千百僅一二，付與所不知何人。
快閣仙人諛墓得，品題更費東坡墨。
研磨辛苦政未休，憐爾何年返真宅。
摩挲歲月白髮生，建安七子俱彫零。
安得春醪三萬斛，醉來快寫短歌行。
銅雀臺
作者：趙文
朝代：宋

朝望西陵墓，夕望西陵墓。
望望不復歸，月朔又十五。
月朔十五可奈何，更對空帷作歌舞。
銅雀昂然飛不去，當時美人髮垂素。
我生不如陵上樹，年年樹根穿入土。
阮郎歸
作者：趙文
朝代：宋

冰肌玉骨淡裳衣。素雲生翠枝。一生不曉謫仙詩。雪香應自知。微雨後，禁菸時。洗妝君莫遲。東風不解惜妍姿。吹成蝴蝶飛。
阮郎歸
作者：趙文
朝代：宋

舞紅一架欲生衣。殘英辭舊枝。雨生自唱惜春詞。行人應未知。新火後，薄羅時。君歸何太遲。鏡中失卻少年姿。年隨花共飛。
陌上桑
作者：趙文
朝代：宋

采采陌上桑，採之不盈筐。
云何不盈筐，歡子在中腸。
車馬從何來，云是大國王。
呼妾欲共載，恐惕涕沾裳。
君民分固嚴，敢亂夫婦綱。
有罪妾當誅，寧當薦匡牀。
夫君即我天，豈必侍中郎。
再拜前致詞，蠶饑采桑忙。
王其早還宮，宮中多艷妝。
陳清叔晚菊
作者：趙文
朝代：宋

物生何用出世早，春風紅紫今枯槁。
東籬瀟灑一枝秋，向來埋沒不如草。
人生涉世亦如此，風雪林中要耐老。
陳君臞然一寒素，清絕誰如叔也好。
十年竟被先疇役，大袖高冠反顛倒。
黄金白璧盡辭去，獨與寒花澹相保。
問君對菊何所得，租藉半空詩富藁。
百年芳臭終不歇，一時泯滅豈足道。
君不見淵明對菊無一錢，千古詩名塞穹昊。
雙雁吟
作者：趙文
朝代：宋

雲間有雙雁，弋者欲炙之。
雁飛向南去，雖有矰𥐊將安施。
山川悠遠霜霰苦，可憐宿食不得時。
一雁中道死，一雁忍痛鳴且飛。
黄雲落日天地瘦，惟有影與形相隨。
歸來故巢亦已毀，朝吟夕怨欲訴誰。
千古萬古多別離，唯有死者何當歸。
嗚呼物生有情盍俱死，莫令後死空鳴悲。
雨後
作者：趙文
朝代：宋

雨後臨池草色浮，小樓欲上又還休。
兒童問我悲何事，忽見山茶長一頭。
雨行五嶺下
作者：趙文
朝代：宋

天地忽晝晦，四山潑墨濃。
而我行其間，宛如所翁龍。
大風吹倒人，欲避無所容。
有翼不得張，狂走急雨中。
數里乃一息，如出鮫人宮。
老樹道邊拜，疑我行雨工。
過午上五嶺，攀緣入青空。
仰視萬山巔，有氣如炊籠。
下視田間白，云此鋤田農。
茲行豈不苦，奇觀亦已雄。
惜哉如此山，不與曉景逢。
不曉韓吏部，登華哭途窮。
雨過
作者：趙文
朝代：宋

雨過山田物物穰，齋庖煮豆喜初嘗。
茸茸綠莢牛毛淺，戢戢明珠蚌蛤長。
不直畫堂擎玉腕，只宜吟客飽藜腸。
食餘依舊堆盤在，貴賤同歸何有鄉。
雪
作者：趙文
朝代：宋

三更星月寒炯炯，四更霜風吹斷梗。
曉來宇宙忽成空，萬里天河墮無影。
人間世界積滓穢，化作太清無色境。
天上何人巧戲劇，笑我癡眠方怯冷。
溪頭梅花老於我，卧樹生鱗欲誰省。
飲羔金帳非我事，煎水何妨試雙井。
眼前清致不可辜，諸公白戰續清潁。
雷震漁所之柱
作者：趙文
朝代：宋

瞥然滿屋飛金蛇，樓東樓西號火鴉。
天鼓百面一手撾，百年老柱神斧加。
婦女驚倒兒童哇，知君把釣江頭沙。
明珠赤手龍頷拏，天翁發怒爲此耶。
向來五鬼千夜叉，寒我饑我生眼花。
捧頭驚竄如麏麚，從此不作窮詩家。
題畫
作者：趙文
朝代：宋

雲巢草蟲十有七，我言蜂蟻非蟲匹。
我見二蟲常敬之，爲有君臣天所秩。
江南此蟲久已無，煩君翦取贈老夫。
題畫蟲鳥
作者：趙文
朝代：宋

泥行郭索其神全，枯枝獨抱吟風仙。
細腰追逐相後先，畫眉雙棲鬭嬋娟。
一鳴一止俱自然，老猴如鬼踞石邊。
遊蜂何爲過其前，水禽伺魚雙眼穿。
久而無得倦欲眠，鸜之鵒之高樹巔。
俯視螳臂爲垂涎，之蟲不作名利牽。
飲啄之外何所便，人生擾擾真可憐。
笑談對面森戈鋋，王侯螻蟻俱埃煙。
大年未可笑小年，世間唯有蟲能天。
題米芾山水
作者：趙文
朝代：宋

遠山濃淡幾無影，遠樹高低略带行。
不是糢糊并紙敗，無人知是米元章。
題耆英圖
作者：趙文
朝代：宋

耆英會上十三人，當時世道如初春。
洛陽牡丹非昔比，妖怪百出年年新。
我見此圖淚如雨，諸老翩然過何許。
何時夢見洛陽春，鄭公插花潞公舞。
題郭索集
作者：趙文
朝代：宋

鉤輈格磔李羣玉，嵬眼澒耳樊宗師。
人生歌哭貴適意，閑倚秋江聽竹枝。
食魚江水邊
作者：趙文
朝代：宋

食魚江水邊，投骨江水中。
衆魚逐其腴，踴躍以相從。
所得僅濡沫，滿意如遊龍。
焉知此棄骨，與爾類本同。
人間網羅多，江海不得容。
小魚得骨莫浪喜，且可慎汝出入蹤。
飲袁國宗
作者：趙文
朝代：宋

一丈明窗便有餘，四人燕坐小蓬壺。
可憐一月半晴雨，未省百花今在無。
眼底是詩皆可賦，樽中有酒不須沽。
更闌醉後便歸去，頼有門生稚子扶。
香逕分韻得江字
作者：趙文
朝代：宋

一亭寒碧中，四面空無窗。
種荷未有花，清意已滿腔。
小坐梅樹下，我亦青油幢。
晚來蟬聲歇，靜境熱自降。
清風與明月，造物無對樁。
閑者恣吟取，如瓢分大江。
欲歸尚未肯，雨濕烟鐘撞。
麥熟
作者：趙文
朝代：宋

今年麥熟亦可喜，紫石霏霏落鍾乳。
我從田家慣餠餌，夢想風味今未已。
箬葉浮浮捲牛舌，甆甌泛泛割龍耳。
一丸蘿蔔吾豈無，悲歌不怕紅娘子。
詩成不滿貴公笑，書生豈識餠十字。
黄西有以清江李侯書來袁見招不果就既去西有五十韻見寄次其韻
作者：趙文
朝代：宋

地僻谷自淳，此世有羲軒。
行携二三子，讀書秋樹根。
不擬山水窟，忽枉君侯轓。
携持貴人意，僕口不憚煩。
居然寒谷底，暖以扶桑暾。
是時花正濃，主客共清樽。
欣聞結駟盛，下賁窮巷原。
恍如神仙人，謁入晉賀元。
舊谷雖可記，白髮各已拚。
細論別來事，感愴將何言。
愁予守破研，石田疲老犍。
羨君行萬里，天宇橫孤鶱。
唯思山林寂，頗厭朝市喧。
夔州華髮女，欲嫁誰能昏。
堂堂李元禮，今代真龍門。
胸中有人物，犖然剖籬藩。
好春播伊耆，神火驚陸渾。
詞章軼唐人，天馬出大宛。
翰墨掩晉代，鳳翥龍蛇奔。
如何肯下顧，草間麞與猿。
殷勤遠贈我，一紙春風痕。
空中實自愧，在上安敢援。
坐對大將軍，有虱不得捫。
豈不念長饑，終恐成素飱。
故人有宿諾，未敢覆手翻。
泫然還明珠，甘此煙雨村。
寄謝河陽公，敢當石與溫。
願公茂功業，南國資于蕃。
行當從公歸，衮繡相府尊。
嗟我與夫子，結契在仍昆。
新知猶可樂，宿好况彌敦。
中腸未抒寫，別涕已潺湲。
行行一尊酒，相送玉溪源。
自從別君來，夜瞻太微垣。
可憐一寸心，摇摇風中幡。
采采澗邊蒲，欲扣黄堂閽。
行窺溟渤大，詎止雲夢吞。
省穡不堪用，愧我小國蘩。
奈何疲津梁，卧病守一墩。
欲往未可必，歎息誰與論。
大哉天地德，六合回春暄。
向來作詩禍，蕩滌從此番。
永言結我舌，有如啖鉛礬。
高居遠俗氛，靜坐收驚魂。
皇皇仁義塗，自茲改乘轅。
願君篤久要，好語時溫存。
借君千頃波，清我汎濫袁。
飽讀古人書，仰酬明主恩。
諸公盡蕭曹，二皓自綺園。
來詩豈可和，什襲傳兒孫。
寄鄉人
作者：趙文度
朝代：宋

聖主覃恩徧九垓，碧油紅旆出關來。
鄉中父老如相問，十五年前趙秀才。
贈夢英大師
作者：趙文度
朝代：宋

携筇何日別長沙，鳳篆功夫世所嘉。
秦嶺夜吟殘海月，章臺春講雨天花。
凈瓶遠貯湘潭水，片衲晴披嶽面霞。
聖主有恩酬絕藝，簾前師號紫袈裟。
天目山
作者：趙文昌
朝代：宋

天目山前分兩乳，一脈西來纏右股。
溯流疑是武陵源，入山絕似盤之阻。
椒巒隱隱入霄漢，從此去天纔尺五。
飛泉匯作千丈潭，下有蛟龍潛水府。
玉芝瑤草淨如拭，不見塵寰一抔土。
三神山遠未易到，洞天只在溪之滸。
道人宴作疑不動，一榻雲煙幾寒暑。
乍逢佳客喜盈頰，上山下山若飛虎。
龜腹燕頷好顔色，鳧舄御風輕步武。
蘋蘩藴藻盈傾筐，砧几腥膻不登俎。
贏劉顛蹶問不知，那識人間有簪組。
嗟予碌碌退不勇，竊食大官無寸補。
回頭四十九年非，白髮手搔不可數。
山禽喚我歸去來，口未及言心已許。
長安冠蓋多豪傑，誰肯論交到爾汝。
登金山觀潮
作者：趙文昌
朝代：宋

浮沈日月走雷霆，偃蹇西來氣未平。
奔突楚山愁破碎，蕩搖坤輔厭搘撐。
昔年此地分南北，今日中天洗甲兵。
萬里雄風雙禿鬢，妙高臺上看潮生。
自金山泛舟至焦山飲吸江亭
作者：趙文昌
朝代：宋

金山據上流，怒挾汀聲東。
焦山護海門，坐折千里衝。
兩山勢欲合，盛氣薄蒼竅。
解紛誰巨擘，賴有疏鑿功。
至今買餘勇，角立相長雄。
兩皋汗漫遊，目擊大塊中。
手持一杯酒，澆爾磊塊胸。
魚龍出鼓舞，摩蕩青蓮宮。
山靈自不凡，感激欣相從。
因笑魏與吳，乾坤兩雞蟲。
悠然一带水，往事尋無蹤。
夜深何處笛，嗚嗚起西風。